title: Törrösara

text: Törrösara ("Carex muricata") on monivuotinen kasvilaji sarojen suvussa.


title: Törrösara

text: Törrösara muistuttaa suuresti hakarasaraa ("Carex spicata") ja kuuluu yhtäläistähkäisten kaksiluottisten sarojen ryhmään. Se kasvaa 15–60 senttimetriä korkeaksi. Törrösaran varsi on roteva ja yläosastaan hyvin karhea. Lehdet ovat 3–4 mm leveitä ja niiden kielekkeen kaari on tylppä, erona hakarasaraan. Kukintona on 2–3,5 cm pitkä tähkistö, joka koostuu 4–7 tähkäosasta. Niistä alimmat ovat toisistaan erilliset ja siirottavat. Pullakot ovat kiiltäviä, eri suuntiin kääntyneitä, 3–4,5 mm pitkiä ja niiden suuota on lyhyt.


title: Törrösara

text: Suomessa törrösaraa tavataan melko yleisenä eteläosassa, etenkin Ahvenanmaalla ja Varsinais-Suomessa. Lounais-Suomessa lajia pidetään alkuperäisenä, muuten muinaistulokkaana. Sen kasvupaikkoja ovat kuivat niityt ja pientareet.


title: Edis Tatli

text: Edis Tatli (s. 13. elokuuta 1987) on kosovolaissyntyinen suomalainen kevyen sarjan nyrkkeilijä ja Euroopan mestari. Hän on voittanut ammattilaisurallaan 31 ottelua, joista 10 tyrmäyksellä ja hävinnyt kaksi ottelua. Tatlin valmentaja on Pekka Mäki.


title: Edis Tatli

text: Tatli voitti 8. joulukuuta 2012 EU:n mestaruuden Espoossa käydyssä ottelussa italialaista Paolo Gassania vastaan.


title: Edis Tatli

text: Tatli voitti 9. maaliskuuta 2013 WBA-liiton Inter-Continental -mestaruuden Espoossa Dominikaanisen tasavallan Felix Loraa vastaan käymässään 12-eräisessä ottelussa yksimielisesti pisteillä.


title: Edis Tatli

text: Edis Tatli voitti 17. elokuuta 2013 Olavinlinnassa Savonlinnassa nigerialaisen Innocent Anyanwun tyrmäyksellä viidennessä erässä 8-eräiseksi suunnitellussa ottelussa.


title: Edis Tatli

text: Tatli puolusti menestyksekkäästi Inter-Continental -mestaruuttaan 12-eräisessä titteliottelussa Etelä-Afrikan kaksinkertaista maailmanmestaria Mzonke Fanaa vastaan 7. joulukuuta 2013 Espoossa voittaen hänet yksimielisesti pisteillä.


title: Edis Tatli

text: Tatli puolusti kevyen sarjan WBA-liiton Inter-Continental mestaruuttaan 9. toukokuuta 2014 voittamalla italialaisen Antonio De Vitisin Espoossa käydyssä ottelussa luovutuksella 8. erässä.


title: Edis Tatli

text: Tatli otteli 20. syyskuuta Helsingin Hartwall Arenassa WBA-liiton MM-ottelussa kuubalaista Richar Abrilia vastaan. Edellisen kerran oli suomalainen otellut MM-kehässä Suomessa 52 vuotta sitten, vuonna 1962, jolloin Olli Mäki otteli höyhensarjassa Helsingin Olympiastadionilla Davey Moorea vastaan. Tatli hävisi ottelun tuomariäänin 114–114, 112–116, 111–117. Tammikuussa 2015 Tatli voitti latvialaisen Olegs Vilcansin teknisellä tyrmäyksellä Helsingin Pitäjänmäessä.


title: Edis Tatli

text:
Tatlin piti nyrkkeillä kevyen sarjan Euroopan mestaruudesta italialaista Emiliano Marsilia vastaan 24. huhtikuuta 2015 Helsingissä järjestettävässä ottelussa, mutta Marsini ilmoitti 9. huhtíkuuta 2015 vetäytyvänsä ottelusta käsivamman vuoksi. Samalla häneltä riistettiin mestaruustitteli ja se julistettiin avoimeksi. Tatli otteli jo aiemmin sovittuna päivänä mestaruudesta ranskalaista Yvan Mendya vastaan ja voitti Euroopan mestaruuden yksimielisellä pistevoitolla.
Ottelun jälkeen paljastui että Tatli oli otellut mestaruudesta oikea käsi puudutettuna ja jopa epäiltiin murtumaa hänen kädessään. Kättä ei kuitenkaan leikattu, vaan lastoitettiin n. kuudeksi viikoksi paranemisen varmistamiseksi. Nyrkkeilymaailman suurin promootioyhtiö Top Rank on toukokuun alussa 2015 tarjonnut tuoreelle Euroopan mestarille sopimusta.


title: Edis Tatli

text: Tatli voitti 21. marraskuuta 2015 Helsingissä Töölön Kisahallissa 8-eräisessä ottelussa georgialaisen Ramaz Bebnadzen teknisellä tyrmäyksellä kolmannessa erässä .


title: Edis Tatli

text: Tatlin oli tarkoitus puolustaa EM-titteliään britti Kevin Mitchelliä vastaan Espoon Metro Arenassa 18. maaliskuuta 2016 käydyssä ottelussa, mutta yllättäen Mitchell ilmoittikin lopettavansa uransa ja näin Tatlin vastustaja ottelussa vaihtui. Tatli voitti Italian Massimiliano Ballisain 12-eräisessä ottelussa yksimielisin pistein ja säilytti näin mestaruutensa, vaikka Tatli kävikin ottelun kolmannessa erässä kerran lattiassa.


title: Edis Tatli

text: Tatli voitti 13. elokuuta 2016 Olavinlinnassa Savonlinnassa espanjalaisen Cristian Moralesin yksimielisesti pistein ja säilytti näin Euroopan mestaruutensa.


title: Edis Tatli

text: Tatli kohtasi Euroopan mestarina ykköshaastajansa italialaisen Manuel Lancian 17. joulukuuta 2016 Helsingin Hartwall Arenassa. Tuomari keskeytti Tatlin tekniseen tyrmäykseen ottelun sen yhdeksännessä erässä ja näin Tatli puolusti menestyksekkäästi jo neljännen kerran EM-titteliään.


title: Edis Tatli

text: Tatli hävisi 6. toukokuuta 2017 Turussa käydyssä ottelussa Belgian Fransesco Pateralle hajaäänituomiolla 2–1 ja menetti näin Euroopan mestaruutensa. Tatlin valmentaja Pekka Mäki aikoo jättää tuomiosta vastalauseen Euroopan nyrkkeilyliittoon EBU:un, koska katsoo Tatlin voittaneen ottelun.


title: Edis Tatli

text: Tatli kohtasi Pateran uudestaan Helsingin Kisahallissa 12. joulukuuta 2017 järjestetyssä The Remach -nimisessä titteliottelussa ja voitti ottelun kaikin tuomariäänin. Tatlista tuli näin ensimmäinen suomalainen ammattilaisnyrkkeilijä, joka on kyennyt voittamaan kerran menettämänsä tittelin uudelleen takaisin. Tatli mursi ottelun kolmannessa erässä kätensä ja se jouduttiin leikkaamaan ottelun jälkeen.


title: Edis Tatli

text: Tatli puolusti mestaruuttaan espanjalaista Frank Urquiagaa vastaan Olavinlinnassa Savonlinnassa käydyssä ottelussa elokuussa 2018 voittaen 12-eräisen ottelun yksimielisesti pistein.


title: Edis Tatli

text: Tatli ilmoitti elokuussa 2018 luopuvansa Euroopan mestaruudesta keskittyäkseen pelkästään MM-otteluihin.


title: Edis Tatli

text: Tatli on tunnustuksellinen muslimi. Hänellä on pikkuveli, Shukri.


title: Edis Tatli

text: Tatli sai puolisonsa kanssa pojan tammikuussa 2018. Tatli voitti "Tanssii tähtien kanssa" -tanssiohjelman syksyllä 2018.


title: Brian Lentz

text: Brian Pavia Lentz (s. 29. helmikuuta 1968 Glostrup) on tanskalainen entinen nyrkkeilijä. Hän edusti seuratasolla kööpenhaminalaista IK99:ä.


title: Brian Lentz

text: Lentz sijoittui EM-kilpailuissa 1991 alle 75-kiloisten sarjan viidenneksi. Hän kilpaili samassa painoluokassa myös Barcelonan olympialaisissa 1992, joissa hän putosi toisen kierroksen jälkeen ja oli jaetulla yhdeksännellä sijalla. Lentz oli vuonna 1996 jälleen EM-kisojen viides, tällä kertaa alle 81-kiloisissa.


title: Nigerin vaakuna

text: Nigerin vaakuna on Nigerin tunnus lipun, kansallislaulun ja moton ohella. Vaakuna on otettu käyttöön vuonna 1962.


title: Nigerin vaakuna

text: Vaakunan kilven keskellä on Aurinko. Sen vasemmalla puolella on hirssin tähkiä, oikealla puolella keihäs ja kaksi tuaregimiekkaa. Auringon alla on puhvelin pää.


title: Nigerin vaakuna

text: Hirssintähkät kuvaavat maanviljelystä ja puhvelinpää karjankasvatusta. Keihäs ja miekat kertovat alueella aiemmin sijainneista valtioista.


title: Nigerin vaakuna

text: Kilven molemmin puolin on kaksi Nigerin lippua. Kilven alapuolella olevassa nauhassa on maan virallinen ranskankielinen nimi "République du Niger".


title: Nuijasara

text: Nuijasara ("Carex buxbaumii") on tuulipölytteinen monivuotinen kasvilaji sarojen suvussa.


title: Nuijasara

text: Nuijasara kuuluu valeyhtäläistähkäisten kolmiluottisten sarojen ryhmään. Se kasvaa 20–80 senttimetriä korkeaksi. Nuijasaralla voi esiintyä harvinaista "Anthracoidea buxbaumii" -nokisientä.


title: Nuijasara

text: Nuijasaran alalajeista Suomessa tavataan kahta, rantanuijasaraa ("Carex buxbaumii" ssp. "buxbaumii") ja lapinnuijasaraa ("Carex buxbaumii" ssp. "mutica"). Lajia tavataan suurimmassa osassa Suomea, ei kuitenkaan aivan lännessä. Etelä-Suomessa nuijasara on harvinainen ja Lapissa paikoin yleinen, Inarin Lapissa jopa hyvin yleinen. Alalajien kasvupaikkavaatimukset ovat erilaiset: rantanuijasara kasvaa muun muassa ohutturpeisilla letoilla ja suoniityillä, lapinnuijasara ohutturpeisilla ravinteisilla soilla, puronvarsilla ja hiekkaisilla rannoilla.


title: Nuijasara

text: Nuijasara on rauhoitettu Ahvenanmaalla.


title: Aristides de Sousa Mendes

text: Aristides de Sousa Mendes do Amaral e Abranches (19. heinäkuuta 1885 – 3. huhtikuuta 1954) oli portugalilainen diplomaatti. Hän pelasti yli 30 000 henkilöä kansallissosialistien vainolta toimiessaan maansa konsulina Bordeaux’ssa Ranskassa. Pelastetuista 12 000 oli juutalaisia. Toimintansa takia Aristides Sousa de Mendes joutui Portugalin diktaattorin António de Oliveira Salazarin epäsuosioon ja menetti virkansa, palkkansa ja eläkkeensä. Monien ihmisten auttaja joutui elämään loppuelämänsä köyhyydessä.


title: Lee Gi-Yeol

text: Lee Gi-Yeol (; s. 29. helmikuuta 1940) on eteläkorealainen entinen kreikkalais-roomalaisen tyylin painija. Hän osallistui Tokion olympialaisissa 1964 alle 87-kiloisten sarjaan, jossa hän putosi toisen kierroksen jälkeen.


title: Svilen Rusinov

text: Svilen Alidov Rusinov (; s. 29. helmikuuta 1964 Pleven) on bulgarialainen entinen nyrkkeilijä ja olympiamitalisti. Hän edusti seuratasolla TsSKA Sofiaa.


title: Svilen Rusinov

text: Rusinov voitti vuonna 1986 pronssia MM-kisoissa alle 91-kiloisten sarjassa ja sai seuraavana vuonna vastaavasta sarjasta pronssia EM-kilpailuista. Hän osallistui vuonna 1988 Soulin olympialaisiin, joissa hän oli raskaan sarjan jaetulla yhdeksännellä tilalla hävittyään toisen kierroksen ottelunsa. Rusinov sai EM-pronssia yli 91-kiloisten sarjasta vuosina 1989 ja 1991.


title: Svilen Rusinov

text: Rusinov voitti yli 91-kiloisten MM-hopeaa Sydneyssä 1991 hävittyään loppuottelussa Kuuban Roberto Baladolle. Hän sai seuraavana vuonna superraskaan sarjan olympiapronssia ja hävisi vuonna 1993 toistamiseen MM-finaalin Baladolle. Rusinov ryhtyi myöhemmin ammattilaiseksi, mutta otteli vain kerran ennen kuin lopetti uransa vuonna 1999.


title: Audrey Horne

text: Audrey Horne on vuonna 2002 perustettu norjalainen hard rock -yhtye, jonka kotikaupunki on Bergen. Yhtye otti nimensä Sherilyn Fennin esittämältä "Twin Peaks" -televisiosarjan hahmolta. Vaikka osa yhtyeen jäsenistä soittaa tai on aiemmin soittanut black metal -yhtyeissä kuten Enslaved ja Gorgoroth, Audrey Hornen musiikkia voidaan kuvata raskasmelodiseksi hard rockiksi.


title: Audrey Horne

text: Audrey Hornen perustivat vuonna 2002 Torkjell Rød, Arve Isdal, Thomas Tofthagen, Kjetil Greve, Tom Cato Visnes ja Herbrand Larsen.


title: Audrey Horne

text: Audrey Horne julkaisi alkuvuodesta 2005 ensimmäisen EP:nsä, joka oli neljä kappaletta sisältävä "Confessions & Alcohol". Yhtyeen debyyttialbumi "No Hay Banda" julkaistiin saman vuoden huhtikuussa. Albumi äänitettiin Studio Bergenissä, Norjassa. Se on Audrey Hornen ja Joe Barresin yhteistuotanto. Barresi miksasi albumin Bay 7 -studiossa Los Angelesissa.


title: Audrey Horne

text: Albumi sai yleisesti hyvät arvostelut ja se voitti Norjassa Spellemann-palkinnon Metal-luokassa vuonna 2006. Onnettomien olosuhteiden vuoksi he eivät saaneet niin paljoa keikkoja kuin halusivat, mutta yleisöjen vastaanotot olivat hyviä. He kiersivät keikoilla suurimmaksi osaksi Norjan yökerhoissa.


title: Audrey Horne

text: Vuonna 2007 Herbrand Larsen (koskettimet) ja Tom Cato Visnes jättivät yhtyeen. Tom Cato halusi panostaa enemmän Gorgorothiin ja Saghiin. Herbrand Larsen taas lähti, koska hän tarvitsi enemmän aikaa työhönsä peruskoulun opettajana. Herbrand on jatkanut työtä yhtyeen studiolla sekä kosketinsoittajana että tuottajana.


title: Audrey Horne

text: Elokuussa 2007 Audrey Horne julkaisi toisen albuminsa "Le Fol" on Indie Recordingsin tuottama. Tämäkin levy äänitettiin Norjassa Studio Bergenissä. Yhtye olisi halunnut työskennellä Joe Barresin kanssa tälläkin levyllä, mutta hänellä oli kiireinen aikataulu ja levyn tekoa olisi jouduttu lykkäämään vähintään kuusi kuukautta eteenpäin, joten yhtye päätti jatkaa omillaan.


title: Audrey Horne

text: Levyn tuotti Isdal yhteistuotannossa Herbrand Larsenin kanssa. Larsen soitti tuottamisen lisäksi kaikkien levyllä olleiden kappaleiden kosketinosuudet. "Le Fol" sai hyvät arvostelut sekä Norjassa että kansainvälisissä lehdissä. Audrey Horne nimettiin Grammy-ehdokkaaksi Best Metal Act -luokassa myös vuonna 2008.


title: Audrey Horne

text: Tällä kertaa Audrey Horne soitti jälleen suurimmaksi osaksi klubikeikkoja. Vuoden 2008 lopussa he lähtivät Euroopan kiertueelle. Sen aikana he soittivat yhteensä 40 keikkaa puolessatoista kuukaudessa. Kiertue alkoi 6. marraskuuta 2008 Kööpenhaminasta ja loppui Bergeniin. Kiertue vieraili Tanskassa, Saksassa, Belgiassa, Iso-Britanniassa, Alankomaissa, Ranskassa, Espanjassa, Italiassa, Itävallassa, Sloveniassa, Sveitsissä, Tšekissä, Puolassa, Liettuassa, Latviassa, Virossa, Suomessa, Ruotsissa ja viimeisenä kotimaassaan Norjassa. Uuvuttava aikataulu otti veronsa Toschien äänestä: sillä oli tuskaista laulaa ja se sai hänet lopettamaan tupakoinnin.


title: Audrey Horne

text: Syyskuussa 2009 yhtye lyöttäytyi jälleen yhteen Joe Barresin kanssa hänen JHOC -studiolleen (Joe House of Compression) Los Angelesiin ja teki kolmannen levynsä. "Audrey Hornen" tuotti jälleen Indie Recordings. Julkaisu oli asetettu helmikuun lopulle tai maaliskuun alkuun vuodelle 2010.


title: Audrey Horne

text: JHOC-studiolla nauhoitettiin vain rummut, kitara ja laulu. Sen jälkeen yhtye palasi Bergeniin, jossa se nauhoitti Conclave Studiolla loput musiikit. Kaikki Conclave Studiolla nauhoitettu musiikki lähetettiin Joe Barresille Los Angelesiin.


title: Revonsara

text: Revonsara ("Carex otrubae") on monivuotinen kasvilaji sarojen suvussa.


title: Revonsara

text: Revonsara kuuluu yhtäläistähkäisten kaksiluottisten sarojen ryhmään. Se muistuttaa ulkonäöltään paljon ketunsaraa ("Carex vulpina"), johon verrattuna alimman tähkän alla on selvä tukilehti ja varsilehtien kielekkeen kaari on pidempi, yli 5 millimetriä pitkä.


title: Revonsara

text: Suomessa revonsaraa tavataan ainoastaan Ahvenanmaalla. Aiemmin se on kasvanut myös kahdessa paikassa Varsinais-Suomen rannikolla, mutta laji on nykyisin hävinnyt manner-Suomesta. Uhanalaisuusluokituksessa revonsara on vaarantunut (VU). Laji on rauhoitettu Ahvenanmaalla.


title: Revonsara

text: Revonsaran kasvupaikkoja Suomessa ovat saviset merenrantaniityt ja kosteat niityt.


title: Curtis Leschyshyn

text: Curtis Leschyshyn (s. 21. syyskuuta 1969 Thompson, Manitoba, Kanada) on uransa lopettanut kanadalainen jääkiekkoilija, pelipaikaltaan puolustaja.


title: Curtis Leschyshyn

text: Quebec Nordiques varasi Leschyshynin ensimmäisellä kierroksella varausnumerolla 3. Leschyshyn pelasi ensimmäiset NHL-ottelunsa Nordiquesissa kaudella 1988–1989, tätä ennen hän edusti juniorina WHL:n Saskatoon Bladesia. Leschyshyn pelasi Quebecissa yhteensä seitsemän kautta ennen kuin Nordiques muutti Coloradon Denveriin vaihtaen nimensä Colorado Avalancheksi. Kaudella 1991–1992 hän pelasi NHL:n lisäksi kuusi ottelua AHL:n Halifax Citadelsissa. Coloradossa Leschyshyn voitti Stanley Cupin kaudella 1995–1996. Stanley Cupin voiton jälkeisellä kaudella Leschyshyn kaupattiin Washington Capitalsiin yhdessä Chris Simonin kanssa vaihdossa Keith Jonesiin ja ensimmäisen kierroksen varausvuoroon. Vain kahden Capitalsissa pelatun ottelun jälkeen Leschyshyn kaupattiin uudestaan, tällä kertaa Hartford Whalersiin vaihdossa Andrei Nikolišiniin. Kauden jälkeen Whalers muutti Pohjois-Carolinaan ja vaihtoi nimensä Carolina Hurricanesiksi. Kolmen Hurricanesissa pelatun kauden jälkeen NHL:n laajennusjoukkue Minnesota Wild varasi hänet vuoden 2000 laajennusdraftissa.


title: Curtis Leschyshyn

text: Kaudella 2000–2001 Leschyshyn ehti pelata 54 ottelua Wildissä ennen kauppaamistaan Ottawa Senatorsiin vaihdossa kolmannen kierroksen varausvuoroon. Leschyshyn pelasi Ottawassa kolme kautta ennen kuin teki sopimuksen NHL:n työsulun jälkeen Colorado Avalanchen kanssa. Paluu Coloradoon oli kuitenkin lyhytaikainen sillä Leschyshyn ilmoitti lopettavansa uransa ennen kautta 2005–2006.


title: Curtis Leschyshyn

text: Leschyshyn pelasi NHL:n runkosarjassa 1 033 ottelua tehopistein 47+165=212, jäähyminuutteja hän keräsi 669.


title: Oxfordin rautatieasema

text: Oxfordin rautatieasema on yliopistostaan tunnetun Oxfordin kaupungin päärautatieasema Oxfordshiressä Englannissa. Se sijaitsee vajaan kilometrin päässä kaupungin keskustasta. Asemaa ylläpitää First Great Western, minkä lisäksi asemalla pysähtyy CrossCountryn ja Chiltern Railwaysin junia. Kaukojunaliikennettä on muun muassa Lontoon Paddingtonin rautatieasemalle sekä Newcastlen ja Manchesterin suuntiin.


title: Sep Vanmarcke

text: Sep Vanmarcke (s. 28. heinäkuuta 1988 Kortrijk) on belgialainen maantiepyöräilijä. Hän aloitti ammattilaisuransa Topsport Vlaanderen-Mercator -joukkueessa 2010. Hän edusti Garmin-tallia 2011–2012, Belkin Pro Cycling Team / Team LottoNL-Jumbo -joukkuetta 2013–2016 ja on vuodesta 2017 kilpaillut yhdysvaltalaistallissa, nykyiseltä nimeltään EF Education First.


title: Sep Vanmarcke

text: Vanmarcke on menestynyt etupäässä yhden päivän kilpailuissa. Hän sijoittui Bernhard Eiselin jälkeen toiseksi vuoden 2010 Gent–Wevelgem-klassikossa. Hän voitti Omloop Het Nieuwsblad -kilpailun 2012. Hän sijoittui toiseksi Pariisi–Roubaix-suurklassikossa 2013 hävittyään loppukirissä irtiottokumppanilleen Fabian Cancellaralle. Flanderin ympäriajossa 2014 hän sijoittui neljän ajajan loppukirissä kolmanneksi. Vuoden 2016 Gent–Wevelgemissä hän sijoittui Peter Saganin jälkeen toiseksi neljän miehen loppukirissä..


title: Sep Vanmarcke

text: Lähteet: Cycling Archives, Pro Cycling Stats


title: Onni pyörii

text: Onni pyörii on Toivo Särkän ohjaama elokuva vuodelta 1942. Mika Waltarin käsikirjoitus perustuu Matti Jurvan ja Tatu Pekkarisen lauluun "Väliaikainen".


title: Onni pyörii

text: Päähenkilö Kauko Maja (Tauno Palo) on kasvanut tynnyrissä ja orpokodista päästyään sotkeutuu tahtomattaan puuhiin, joista ei seuraa hyvää.


title: Onni pyörii

text: Aikalaiskriitikoilla oli ennakkomainonnan ja tuotantoyhtiön aiempien elokuvien perusteella elokuvan suhteen odotuksia, mutta he joutuivat pettymään, sillä kyse ei ollut satufantasiasta, vaan "pesunkestävästä tosikertomuksesta". Elokuvan pelastajana pidettiin Paloa.


title: Onni pyörii

text: Myöhemmän tv-esityksen yhteydessä on elokuvassa erään kriitikon mukaan pari suomalaisen elokuvan surrealistisinta kohtausta. Lumikinosten taakse piiloutuvat mukamas humoristiset väkivaltakohtaukset ovat toisen kriitikon mukaan maamerkkejä suomalaisen elokuvan väkivallankuvauksesta.


title: Toni Harjajärvi

text: Toni Harjajärvi (s. 1982 Kuusamo) on suomalainen näyttelijä. Hän on ollut kiinnitettynä Tampereen Työväen Teatteriin vuodesta 2009. Harjajärvi on näytellyt myös erinäisissä televisiotuotannoissa, kuten Yle TV2:n draamasarjassa "Taivaan tulet".


title: Toni Harjajärvi

text: Harjajärvi aloitti näyttelijän työnsä Kuusamon Näyttämöllä vuonna 2002. Hän opiskeli teatteritaiteen maisteriksi Tampereen yliopiston näyttelijätyön laitoksella (Näty) vuosina 2004–2009. Harjajärvi on työskennellyt Tampereen Työväen Teatterissa syksystä 2009.


title: Toni Harjajärvi

text: Opiskeluvuosinaan Harjajärvi näytteli muun muassa kappaleissa "Kipinähai" ja "Saari jolla ei ole rantoja". TTT:ssa hänellä on ollut näyttämötehtäviä muun muassa teoksissa "Tyynymies" / "The Pillowman" (rooli: Katurian) ja "Suden morsian" (Priidik). Minna Canthin klassikkonäytelmään perustuvassa musikaalissa "Anna Liisa" hän on näytellyt Johannesta.


title: Louisiana Red

text: Louisiana Red, oikealta nimeltä Iverson Minter (23. maaliskuuta 1932 Bessemer, Alabama, Yhdysvallat – 25. helmikuuta 2012 Hannover, Saksa) oli Yhdysvalloissa syntynyt bluesmuusikko. Hän vaikutti suuren osan urastaan, 30 vuotta, Saksassa.


title: Louisiana Red

text: Red levytti ensimmäisen levynsä 1947 Chessille taiteilijanimellä Rocky Fuller. Silloin, kuten pitkään sen jälkeenkin, hän työskenteli terästehtailla, autotehtailla ja rautateillä, sillä muusikontulot eivät riittäneet elantoon. 1950-luvulla hän soitti pari vuotta John Lee Hookerin kanssa.


title: Louisiana Red

text: Hän esiintyi Euroopassa 1970-luvun lopulta ja muutti Saksaan 1980-luvun alussa, ja ura alkoi kääntyä tässä vaiheessa nousuun. Lähes 50 albumistaan hän levytti suurimman osan Saksassa. Suomessa hän ehti esiintyä nelisenkymmentä kertaa, viimeksi 2010, yleensä kokkolalaisen yhtyeen Wentus Blues Bandin kanssa. Hän esiintyi myös yhtyeestä tehdyssä konserttifilmissä "Family Meeting" (2007), ja hänestä itsestään tehdyssä dokumentissa Mississippi-Alaveteli (2001).


title: Kanariantaateli

text: Kanariantaateli ("Phoenix canariensis") on Kanariansaarilla alkuperäisesti kasvava taatelien suvun palmulaji. Sitä viljellään myös koristekasvina muun muassa Välimeren maissa.


title: Kanariantaateli

text: Kanariantaateli kasvaa vähitellen suureksi ja puumaiseksi. Sen haaraton, tasapaksu runko on melko sileä. Runko on yleensä 10–14 metriä korkea ja jopa 75–90 senttimetriä paksu. Vanhojen lehtikantojen jäänteet varisevat ajan myötä pois rungosta, jättäen runkoon kauniin ruutumaisen kuvioinnin. Lehtilatvus on vanhemmiten 6–10 metriä halkaisijaltaan. Lehdet ovat hienoja, sulkamaisia, jäykästi kaarevia ja väriltään himmeän tummanvihreitä. Tyypillisesti ne ovat kuutisen metriä pitkiä, mutta voivat kasvaa jopa kymmenen metrin mittaisiksi. Lehdessä on lehdyköitä 300–400 kappaletta. Lehden keskiosassa ne ovat 30–40 cm pitkiä ja 2 cm leveitä. Tyviosan lehdykät ovat muuttuneet teräviksi oraiksi. Kukat ovat keltaisia. Ne sijaitsevat lehtien lomassa olevissa oranssinpunaisissa, runsashaaraisissa ja usein yli metrin pituisissa kukinnoissa. Kanariantaateli on kaksikotinen. Hedelmä on läpimitaltaan noin 2 cm pitkä, oranssi, mauton luumarja.


title: Kanariantaateli

text: Kanariantaatelin hedelmät eivät kelpaa ihmiselle syötäviksi toisin kuin sen paljon viljelty lähilaji välimerentaateli eli taatelipalmu ("Phoenix dactylifera").


title: Kanariantaateli

text: Nimensä mukaisesti kanariantaateli on alun perin kotoisin Kanariansaarilta. Nykyään sitä kasvatetaan laajalti Välimeren alueen maissa. Lajia on istutettu paljon myös mm. Kaliforniaan ja Floridaan. Se menestyy myös pohjoisempana ja lajia voi Euroopassa tavata kasvatettuna Etelä-Englantia myöten.


title: Kanariantaateli

text: Kanariantaateli on suosittu kadunvarsi- ja puistopuu. Se on olennainen osa Välimeren alueen kaupunkiarkkitehtuuria. Lajia istutetaan myös lintujen pesimispuiksi. Esimerkiksi Etelä-Espanjassa merkittävä osa mustarastaskannasta pesii kanariantaatelien suojaa antavissa, oraisissa lehtiruusukkeissa.


title: Iskelmä Sastamala

text: Iskelmä Sastamala on Iskelmä-ketjuun 1. tammikuuta 2012 liittynyt paikallisradio, jonka omistaa Kustannusliike Aluelehdet Oy. Asema kuuluu Pirkanmaalla Sastamalan ja Hämeenkyrön sekä Satakunnassa Kankaanpään seudulla. Ennen vuoden 2011 loppua asema toimi nimellä Radio Manta. Iskelmän-ohjelmiston lisäksi asemalta voi kuunnella arkisin paikallisuutisia (kello 9.26, 11.26, 13.30, 15.26, 17.30), paikallismakasiinia kaksi kertaa päivässä (kello 13:30 ja 17:30), jumalanpalveluksen Tyrvään kirkosta sunnuntaisin (kello 10:00) ja Mantan matkassa -ohjelmaa joka kuukauden ensimmäisenä perjantaina (kello 19:00). Iskelmä Sastamala selostaa myös VaLePan ja Kankaanpään Mailan vieraspeliotteluita. Iskelmä Sastamalan toimitus on Alueviesti-lehden yhteydessä Sastamalassa Hopunkatu 1:ssä Kustannusliike Aluelehdet Oy:n rakennuksessa. Asema tekee myös markkinointiyhteistyötä Iskelmä Satakunnan kanssa.


title: Iskelmä Sastamala

text: Sastamala: 101,2 MHz


title: Iskelmä Sastamala

text: Kankaanpää: 105,3 MHz


title: Iskelmä Sastamala

text: Hämeenkyrö: 96,9 MHz


title: Unkarinsara

text: Unkarinsara ("Carex melanostachya") on monivuotinen kasvilaji sarojen suvussa. Sitä tavataan alkuperäisenä Keski-Euroopasta Keski-Aasiaan. Suomessa unkarinsara on hyvin harvinainen tulokas.


title: Unkarinsara

text: Unkarinsara kasvaa löyhästi mätästäen 40–45 senttimetriä korkeaksi. Kasvin pitkästä suikertavasta juurakosta kasvavat pystyt varret, joiden tyvitupet ovat punertavia. Vaaleanvihreät 2–3 millimetriä leveät lehdet ovat varren pituisia tai hieman lyhyempiä. Unkarinsaran kukinnossa on kahdesta kolmeen hedetähkää ja kaksi emitähkää. Pullakot ovat noin 5 mm pitkiä, leveän munanmuotoisia ja kypsinä uurteisia. Tähkäsuomut ovat pullakoita pidempiä. Pullakoiden kärki on pitkä ja syvästi halkoinen.


title: Mäkiarho

text: Mäkiarho ("Arenaria serpyllifolia") on yksivuotinen, kuivien kasvupaikkojen pienikokoinen kohokkikasvi.


title: Mäkiarho

text: Mäkiarho kasvaa 5–20 cm korkeaksi. Kasvi on lyhytkarvainen ja sen varsi pysty tai koheneva ja tavallisesti hyvin haarova. Vastakkain olevat, lähes ruodittomat lehdet ovat 3–6 mm pitkiä ja väriltään harmahtavanvihreitä. Muodoltaan lehdet ovat kolmiomaisen puikeita ja suippoja sekä yksisuonisia. Kukkien valkoiset terälehdet ovat kynnettömiä, ehyitä ja kooltaan 3–4 mm pitkiä. Verholehdet ovat terälehtiä pitempiä. Emiö on kolmelehtinen, ja heteitä on 8–10 kappaletta. Suomessa mäkiarho kukkii kesä-elokuussa. Hedelmä on kuusiliuskaisesti aukeava pulleatyvinen kota. Siemenet ovat nystermäisiä ja rasvalisäkkeettömiä.


title: Mäkiarho

text: Ulkomuodoltaan mäkiarho on varsin monimuotoinen ja vaihteleva, ja se jaetaan useisiin alalajeihin.


title: Mäkiarho

text: Mäkiarho on levinnyt laajalle, mutta levinneisyysalue on varsin hajanainen. Tavallisin laji on Euroopassa, jossa sitä tavataan koko maanosassa lukuun ottamatta Islantia, Fennoskandian vuoristoja ja pohjoisosia, Pohjois-Venäjää sekä Kaakkois-Euroopan aroalueita. Mäkiarhoa kasvaa myös Pohjois-Afrikassa erityisesti Marokosta Tunisiaan sekä muun muassa Etiopiassa. Aasiassa levinneisyysalue on paljon hajanaisempi. Lajia tavataan paikoitellen Turkissa, Iranissa, Saudi-Arabiassa, eripuolilla Keski-Aasiaa, Kiinassa, Filippiineillä, Korean niemimaalla ja Japanissa. Mäkiarho on levinnyt myös Pohjois-Amerikkaan erityisesti mantereen itä- ja keksiosiin. Lisäksi sitä tavataan paikoitellen myös Etelä-Amerikassa. Ihmisen mukana laji on levinnyt muun muassa Australiaan.


title: Mäkiarho

text: Suomessa mäkiarho on alkuperäislaji Etelä-Suomessa ja on yleinen aina Tampereen korkeudelle saakka. Pohjoisempana sitä tavataan vain satunnaisesti. Pohjoisimmat havainnot ovat Oulun seudulta sekä Keski-Lapista. Runsaimmillaan laji on Ahvenanmaalla.


title: Mäkiarho

text: Mäkiarho on tyypillinen ihmisen muokkaaman kulttuuriympäristön kasvi. Se kasvaa kalkkipitoisilla kallioilla, aukkoisilla kallio-, rinne- ja vallikedoilla, soralaikuilla, hiekkaisilla pientareilla, pihoilla, joutomailla, kesantopelloilla sekä teiden ja rautateiden penkereillä.


title: Sigma 50mm f/1.4 EX DG HSM

text: Sigma 50mm f/1.4 EX DG HSM on kiinteäpolttovälinen objektiivi, jota on saatavilla Canonin, Nikonin, Pentaxin, Konica Minoltan, Sonyn ja Four Thirds bajonetilla. 50mm polttovälin ansiosta objektiivi soveltuu yleiskäyttöön, mutta myös muotokuvaukseen. Pieni aukkoarvo mahdollistaa kuvauksen myös epäotollisissa valo-olosuhteissa. HSM ultraäänimoottori mahdollistaa jatkuvan manuaalitarkennuksen automaattitarkennuksen rinnalla.


title: Carlo Borromeo

text: Carlo Borromeo (2. lokakuuta 1538 Arona – 3. marraskuuta 1584 Milano) oli katolisen kirkon kardinaali, Milanon arkkipiispa ja yksi vastauskonpuhdistuksen merkittävimmistä hahmoista. Paavi Paavali V kanonisoi Carlo Borromeon pyhimykseksi vuonna 1610. Hänen muistopäivänsä on 4. marraskuuta. Hän on Salzburgin yliopiston kuten myös pastoreiden ja seminaristien suojeluspyhimys.


title: Richard Neutra

text: Richard Joseph Neutra (8. huhtikuuta 1892 Wien, Itävalta-Unkari – 16. huhtikuuta 1970 Wuppertal, Saksan liittotasavalta) oli itävaltalais-yhdysvaltalainen arkkitehti. Neutra tunnetaan etenkin funktionalismin välittäjänä Euroopasta Yhdysvaltoihin. Neutran tunnetuimpiin rakennuksiin kuuluvat maastoa myötäilevät, keveärakenteiset huvilat, kuten Kaufmann House Palm Springsissä (1947) sekä Lowell House Los Angelesissa (1929).


title: Sykeröpiippo

text: Sykeröpiippo ("Luzula sudetica") on monivuotinen vihviläkasvilaji piippojen suvussa.


title: Sykeröpiippo

text: Sykeröpiippo kasvaa löyhästi mätästävästi 15–20 senttimetriä korkeaksi. Sen kukinto on yleensä tiivis sykeröstö, jossa on viidestä kymmeneen pallomaista lyhytperäistä sykeröä. Kehälehdet ovat mustanruskeita, samoin kotahedelmä. Sykeröpiippo risteytyy kalvaspiipon ("Luzula pallescens") kanssa.


title: Sykeröpiippo

text: Suomessa sykeröpiippo on yleinen ja yksi runsaslukuisimmista piippolajeista kevätpiipon, nurmipiipon ja kalvaspiipon jälkeen. Etelä-Suomessa sykeröpiippo on harvinainen, laji puuttuu kokonaan lounais- jä länsirannikoilta. Se yleistyy noin Keski-Pohjanmaa–Pohjois-Karjala -linjan pohjoispuolella. Sykeröpiippo on aivan tavallinen koko Lapissa, esimerkiksi Utsjoella hyvinkin yleinen. Sykeröpiipon kasvupaikkoja Suomessa ovat etelässä letot ja lähdesuot, pohjoisessa rannat, tuoreet niityt, teiden ja polkujen varret.


title: Liassine Cadamuro

text: Liassine Cadamuro-Bentaïba (, s. 5. maaliskuuta 1988 Toulouse, Ranska) on algerialainen jalkapalloilija. Laitapuolustajana pelaava Cadamuro edustaa Espanjan pääsarjassa pelaavaa Real Sociedadia.


title: Liassine Cadamuro

text: Cadamuro pelasi juniorivuotensa Ranskassa Sochaux'ssa. Sittemmin hän siirtyi pelaamaan joukkueen reserviin Championnat de France amateur eli neljänneksi korkeimmalle tasolle.


title: Liassine Cadamuro

text: Kesällä 2008 Cadamuro siirtyi Espanjaan ja Real Sociedadiin, mutta pelasi aluksi joukkueen reservissä kolme kautta, kunnes joukkueen valmentaja Philippe Montanier nosti hänet edustukseen kaudelle 2011–2012. Cadamuro pelasikin avausottelunsa 10. syyskuuta 2011 FC Barcelonaa vastaan.


title: Liassine Cadamuro

text: Cadamuro sai ensimmäisen maajoukkuekutsun Algerian maajoukkueeseen 10. helmikuuta 2012 vuoden 2013 Afrikan-mestaruuskisojen karsintaotteluun Gambiaa vastaan. Cadamuro pelasi myös Algerian avauskokoonpanossa.


title: Liassine Cadamuro

text: Cadamuro pelasi ensimmäiset arvokisansa 2013 Afrikan-mestaruuskisoissa. Hän pelasi turnauksessa yhden ottelun oltuaan avauksessa Tunisiaa vastaan. Algerian kisat päättyivät alkulohkoon.


title: Liassine Cadamuro

text: Cadamuro valittiin Algerian joukkueeseen vuoden 2014 MM-kilpailuihin. Hän ei pelannut kisoissa otteluakaan, mutta sai vaihtopelaajana keltaisen kortin alkulohkon ottelussa Venäjää vastaan. Algerian kisat päättyivät neljännesvälieriin.


title: Davy Jones (näyttelijä)

text: Davy Jones (30. joulukuuta 1945 Manchester, Iso-Britannia – 29. helmikuuta 2012 Martin County, Florida, Yhdysvallat) oli brittiläinen The Monkees -yhtyeen laulaja ja näyttelijä. The Monkees -yhtye tuli kuuluisaksi yhdysvaltalaisen NBC-kanavan esittämästä samannimisestä komediasarjasta, jota lähetettiin vuosina 1966-1968, ja se myi miljoonia levyjä.


title: Davy Jones (näyttelijä)

text: Jones kuoli floridalaisessa sairaalassa sydänkohtaukseen.


title: Iskelmä Rovaniemi

text: Iskelmä Rovaniemi on vuonna 2007 Iskelmä-ketjuun liittynyt, Lapin maakunnassa Rovaniemen kaupungin alueella toimiva paikallisradio, jonka omistaa kaupungissa sijaitseva Lapin Klubi ry. Ennen Iskelmä-ketjuun liittymistä aseman nimi oli Rovaniemi Radio. Iskelmä Rovaniemen toimitus sijaitsee Rovaniemellä Valtakatu 19:ssa.


title: Iskelmä Rovaniemi

text: Kanavaa voi myös kuunella Rovaniemen alueella Telian Kaapeli-TV-verkossa taajuudelta 87,7 MHz.


title: Mohamed Aoudia

text: Mohamed Amine Aoudia (, s. 6. kesäkuuta 1987 El-Harrach, Alger, Algeria) on algerialainen jalkapalloilija. Hyökkääjänä pelaava Aoudia edustaa Saksan 2. Bundesliigassa FSV Frankfurtia.


title: Mohamed Aoudia

text: Aoudia pelasi ensimmäisen maaottelunsa Algerian maajoukkueessa 17. marraskuuta 2010 harjoitusottelussa Luxemburgia vastaan. Hän oli mukana vuoden 2013 Afrikan-mestaruuskisoissa, jossa Algerian kisat päättyivät alkulohkoon.


title: José María Usandizaga

text: José María Usandizaga (1887–1915) oli espanjalainen säveltäjä. Hän syntyi San Sebastiánissa ja lähti Pariisiin opiskelemaan Vincent d'Indyn ja pianonsoitossa Gabriel Grovlezin johdolla Schola Cantorumiin. Hän hyödynsi työssään kansanomaista baskimusiikkia ja ansioitui varsinkin näyttämömusiikin säveltäjänä. Hänen teostensa joukossa ovat ooppera "Mendy-Mendiyan" (1910) sekä zarzuelat "Las golondrinas" (1914) ja "La llama" (1915).


title: José María Usandizaga

text: Usandizaga kuoli tuberkuloosiin.


title: Itävalta-Unkarin kompromissi

text: Itävalta-Unkarin kompromissi (, ) oli vuonna 1867 solmittu sopimus, jolla vanha Habsburgien keisarikunta korvattiin personaaliunioniin perustuvalla Itävalta-Unkarin kaksoismonarkialla. Kompromissin allekirjoittivat Itävallan keisari Frans Joosef I ja Unkarin delegaation edustaja Ferenc Deák. Tämä kompromissi loi pohjan uudelle poliittiselle järjestykselle, jossa itävaltalaisen Cisleithanian ja unkarilaisen Transleithanian alueita hallinoivat eri parlamentit ja eri pääministerit. Yhtenäisyyden takasivat yhteinen hallitsija, armeija ja useat yhteiset ministeriöt. Kompromissi oli voimassa vuoteen 1918 saakka.


title: Itävalta-Unkarin kompromissi

text: Preussin–Itävallan sodan häviämisen jälkeen Itävallan oli pakko löytää ratkaisu monikansallisen valtakunnan kansallisuusongelmiin. Enää ei voitu ylläpitää Unkarin kuningaskunnan autonomian rajoituksia sisäpolitiikassa vuosien 1848–1849 tukahdutettujen vallankumousten ja vapaussotien takia. Kompromissi hyväksyttiin virallisesti 30. maaliskuuta 1867 Unkarin uudelleen perustetuilla valtiopäivillä.


title: Itävalta-Unkarin kompromissi

text: Itävallan keisarikunta ja Unkarin kuningaskunta muodostivat kahdesta autonomisesta yksiköstä kaksoismonarkian. Kummallakin oli oma liberalismin innoittama perustuslakinsa, oma parlamenttinsa ja oma budjetti. Molempien parlamenttien kamarit lähettivät edustajansa eräänlaiseen yhteiseen parlamenttiin äänestämään yhteisestä budjetista.


title: Itävalta-Unkarin kompromissi

text: Ensimmäinen kompromissi, allekirjoitettu vuonna 1867, määritteli tulevien kompromissien (1877–1887–1900–1907) ehdot. Se määritteli "yhteiset asiat" (ulkopolitiikka, sota, Bosnia-Hertsegovinan hallinnointi vuodesta 1878 alkaen ja näiden tehtävien rahoittaminen), ja asiat ”joiden ratkaisu sopimuksen mukaan oli tarkoituksen mukaista” (tulli- ja rahaliitto, posti, rautatiet).


title: Itävalta-Unkarin kompromissi

text: Kompromissi oli kymmenvuotinen ja se tuli neuvotella uudelleen joka kymmenes vuosi. Suurin osa neuvotteluista koski osapuolien osallistumista yhteiseen budjettiin; vuonna 1867 Itävalta rahoitti budjetista 70 % ja Unkari 30 %. Vuoteen 1907 mennessä Unkarin osuus nousi 35 %:iin yhteisestä budjetista.


title: Itävalta-Unkarin kompromissi

text: Sopimus päättyi 31. lokakuuta 1918.


title: Jouhisara

text: Jouhisara ("Carex lasiocarpa") on soilla ja rannoilla kasvava monivuotinen saralaji.


title: Jouhisara

text: Jouhisara kasvaa 30–100 senttimetriä korkeaksi. Sen pitkästä suikertavasta juurakosta kasvaa hoikkia, lähes liereitä varsia. Varren kanssa samanpituiset lehdet ovat kouruisia, lähes rihmamaisia, 1–2 millimetriä leveitä, väriltään tumman harmaanvihreitä. Jouhisaran kukinnossa on hede- ja emitähkiä yhdestä kolmeen. Tähkät ovat 1–3,5 cm pitkiä, pystyjä ja tiheäkukkaisia. Munanmuotoiset pullakot ovat enintään 5 millimetriä pitkiä ja tiheästi lyhytkarvaisia, mikä on yksi lajin erityistuntomerkeistä. Usein otakärkiset tähkäsuomut ovat pullakoiden pituisia.


title: Jouhisara

text: Jouhisara risteytyy joidenkin muiden sarojen kanssa. Suomessa tunnetaan lajin ristemiä vankkasaran ("Carex riparia"), aapasaran ("Carex rotundata") ja luhtasaran ("Carex vesicaria") kanssa.


title: Jouhisara

text: Jouhisaralla voi esiintyä jouhisarannoki ("Anthracoidea intercedens") ja "Anthracoidea subinclusa" -nokisieniä.


title: Jouhisara

text: Suomessa jouhisara kasvaa yleisenä koko maassa, etenkin itä- ja pohjoisosissa jopa erittäin yleisenä. Sen kasvupaikkoja ovat nevat, letot, korvet ja rannat, harvoin myös rämeet.


title: Pekka Nevalainen

text: Pekka Nevalainen (s. 20. huhtikuuta 1951 Tyrvää, Suomi) on suomalainen taidemaalari, kuvanveistäjä ja taidegraafikko. Hän asuu ja työskentelee Kiskossa.


title: Pekka Nevalainen

text: Pekka Nevalainen on opiskellut maalausta Suomen Taideakatemian koulussa 1969–1974. Hän kuului muun muassa performansseja tuottaneeseen Record Singers -ryhmään sekä yhteiskunnan arvoja satirisoineeseen Ö-ryhmään.


title: Pekka Nevalainen

text: Nevalainen aloitti pop-henkisten ja kantaaottavuudestaan tunnettujen maalausten parissa. 1970- ja 1980-luvun vaihteessa hän alkoi tuottaa installaatiotaidetta, eritoten maa-, tila-, ja videotaidetta. Nevalainen tunnetaan erilaisten kulttuurien myyttien tulkitsijana, esimerkkeinä Kalevalan ja muinaisen Egyptin aihepiirit. Myöhemmät teokset 1990-luvun alkupuolelle saakka painottuivat muun muassa perhettä ja suomalaista maaseutua kuvaaviin teemoihin. Tilataide- ja ympäristötaideteoksiin keskittymisen jälkeen Nevalainen on alkanut tuottaa enemmän pienimuotoisempia, marmorista ja pronssista valmistettuja veistoksia, sekä väriä ja pintaa käsitteleviä maalauksia.


title: Pekka Nevalainen

text: Nevalaiselle myönnettiin taiteilijaeläke vuonna 2014.


title: Pekka Nevalainen

text: Kansanedustaja ja ministeri Valde Nevalainen oli Pekka Nevalaisen isä.


title: Zakaria Labyad

text: Zakaria Labyad (, s. 9. maaliskuuta 1993 Utrecht, Alankomaat) on marokkolainen jalkapalloilija. Keskikentällä pelaava Labyad edustaa Liga Sagresssä pelaavaa Sporting CP:ta.


title: Zakaria Labyad

text: Labyad aloitti maajoukkueuransa Alankomaiden alle 17-vuotiaiden maajoukkueessa vuonna 2009. Kaksi vuotta myöhemmin Labyad siirtyi edustamaan vanhempiensa kotimaata Marokkoa ja pelasi vuoden 2011 aikana kymmenen maaottelua Marokon alle 23-vuotiaiden maajoukkueessa.


title: Zakaria Labyad

text: 29. helmikuuta 2012 Labyad pelasi ensimmäisen maaottelunsa aikuisten tasolla Marokon kohdatessa harjoitusottelussa Burkina Fason.


title: Jänönsara

text: Jänönsara ("Carex leporina", synon. "Carex ovalis") on monivuotinen kasvilaji sarojen ("Carex") suvussa.


title: Jänönsara

text: Jänönsara kuuluu yhtäläistähkäisten kaksiluottisten sarojen ryhmään. Se kasvaa mätästävästi 10–60 senttimetriä korkeaksi. Varret ovat karheasärmäisiä ja kasvavat pystysti tai kohenevasti. Harmaanvihreät lehdet ovat vartta lyhyempiä, 1,5–4 mm leveitä. Jänönsaran kukinnossa on kolmesta kahdeksaan tiheähköä, vaaleanruskeaa–ruskeaa 5–15 mm pitkää tähkää. Emikukat sijaitsevat tähkän kärjessä. Vaaleanruskeat pullakot ovat enintään 5 mm pitkiä, litteitä ja pitkäotaisia. Jänönsaraa muistuttaa huomattavasti sopulinsara ("Carex macloviana").


title: Jänönsara

text: Suomessa jänönsaraa tavataan yleisenä Pohjois-Pohjanmaan korkeudelle ja edelleen pohjoiseen harvinaisena Rovaniemen korkeudelle. Etelä- ja keskiosissa maata laji on erittäin yleinen. Jänönsaraa pidetään muinaistulokkaana. Sen kasvupaikkoja ovat muun muassa niityt, pientareet ja teiden varret.


title: Kolmas sotaleikki

text: Kolmas sotaleikki on runoilija Ville Hytösen runokokoelma, jonka tämä julkaisi keksityn hahmon nimellä Anna Halmkrona vuonna 2008. Hytönen esitti Halmkronaa muun muassa verkkoyhteisö Facebookiin tekemällä profiililla ja keskustelemalla julkisesti Halmkronan nimellä. Hytösen mukaan kirjan kustantajakaan ei tiennyt Halmkronan todellisesta henkilöllisyydestä.


title: Kolmas sotaleikki

text: Hytönen perustelee Parnassossa Halmkronaa käsitetaiteellisena performanssina, jonka tarkoitus oli osoittaa miten kasvoton kotimainen runoilija näkyy mediassa: "2000-luvun suomalainen esikoisrunoilija tempaistaan mukaan kirjalliseen elämään. - - Hänestä tulee runoilija yhtä lailla kontaktiensa kuin tekstinsä ansiosta."


title: Kolmas sotaleikki

text: Anna Halmkrona oli Hytösen teoksessa Britanniassa asuva Keminmaalla syntynyt suomalainen runoilija, joka käytti internetiä päälähteenään. Hytösen mukaan Halmkrona luennoi brittiyliopistoissa muun muassa aiheista "Nouvelle être vs. nouveau être", "The Ontology of Decamerone" ja "Entities and Sub-entities".


title: Kolmas sotaleikki

text: Hytönen julkaisi Halmkronasta Nuoren Voiman numerossa 2/2009 kollaasiesseen "Koop vai Anna? Siinäpä pulma - Kollaasin kautta syntyvä Anna Halmkronan ääni", jossa hän käsitteli Halmkronan kielen muodostumista. Kulttuurilehti Kerberoksessa julkaistiin Anna Halmkronan postuumiksi jäänyt essee, "Ei-kenenkään ja kaikkien kirjoittamaa", jossa hän käsittelee poetiikkaansa.


title: Sara Vilander

text: Sara Emilia Vilander (s. 1981 Rovaniemi) on suomalainen laulaja, säveltäjä, sanoittaja ja sovittaja, joka tuli tunnetuksi jo hajonneen Minerva-yhtyeen laulusolistina. Nykyisin hän laulaa, säveltää ja sanoittaa Sara & Susiraja-yhtyeessä.


title: Sara Vilander

text: Sara aloitti musiikkiuransa 15-vuotiaana hieman sattumalta heitettyään legendaarisen " Ai, tarvitteko te laulajaa" -lausahduksen jo silloin olemassa olleen Minerva-yhtyeen basistille Kimmo Räsäselle. Hän kirjoitti Minervan riveissä ensimmäisen levytyssopimuksen Merceedees tuotannon kanssa vuonna 1999.


title: Sara Vilander

text: Minerva-yhtyeen hajoamisen jälkeen Sara perusti uuden yhtyeen Sara & Susirajan yhdessä nuoruuden ystäviensä Lasse Rantasen, Timi Härkösen, Jukka Backmanin ja Junde Hietasen kanssa. Sara & Susiraja julkaisi ensimmäisen studioalbuminsa 2007.


title: Sara Vilander

text: Sara Vilander on toiminut musiikin lisäksi aktiivisesti myös muilla taiteen aloilla, kuten teatterin ja animaation parissa. Hän esiintyi teinivuosinaan #KULT#-työryhmän musikaaleissa Hair, Joseph and the Amazing Technicolour Dreamcoat ja West Side Story, joista oli vierailuesityksiä myös Savoy-teatterin ja Svenska Teaternin lavoilla. Hän on myös vieraillut Porvoon kesäteatterin lavalla Pirturalli-näytelmässä.


title: Sara Vilander

text: Koulutukseltaan Sara Vilander on animaattori. Tähän ammattiin hän valmistui vuonna 2004 Radio- ja televisio-opisto Artosta.


title: W. S. Van Dyke

text: Woodbridge Strong ”Woody” Van Dyke, Jr. (21. maaliskuuta 1889 San Diego, Kalifornia – 5. helmikuuta 1943 Los Angeles, Kalifornia) oli yhdysvaltalainen elokuvaohjaaja, mutta toimi myös näyttelijänä, käsikirjoittajana ja tuottajana.


title: W. S. Van Dyke

text: Ohjaajanuransa aikana Van Dyke sai lempinimen "One-Take Woody" (suom. "Yhden oton Woody"); elokuviaan ohjatessa Van Dyke yritti saada jokaisen kohtauksen kuvattua (yhdellä otolla) nopeasti ja tehokkaasti.


title: W. S. Van Dyke

text: Van Dyke oli Metro-Goldwyn-Mayerin monipuolisimpia ohjaajia: hän ohjasi draama-, western-, komedia-, rikos-, melodraama- ja musikaalielokuvia. Suurin osa Van Dyken ohjaamista elokuvista oli ilmestymisvuonaan vuoden suurimpia menestyselokuvia ja kassamagneetteja. Hän oli myös yksi MGM:n luotettavimmista ohjaajista, hän oli tehokas, joka sai elokuvat valmiiksi etuajassa ja alle budjetin. Van Dyke sai Oscar-palkintoehdokkuuden parhaasta ohjauksesta elokuvista "Pettävä varjo" (1934) ja "San Franciscon maanjäristys" (1936).


title: W. S. Van Dyke

text: Van Dyke tunnetaan ehkä parhaiten William Powellin ja Myrna Loyn ohjaamisesta neljässä "Pettävä varjo" -elokuvasarjan elokuvassa: "Pettävä varjo" (1934), "Pettävän varjon seuraaja" (1936), "Pettävän varjon uudet seikkailut" (1939) ja "Pettävä varjo kummittelee" (1941); ja Jeanette MacDonaldin ja Nelson Eddyn ohjaamisesta kuudessa yhteisessä menestyselokuvassaan: "Tuhma Marietta" (1935), "Rose Marie" (1936), "Laulavat sydämet" (1938), "Uusikuu" (1940) (vain puolet elokuvasta; Robert Z. Leonard korvasi Van Dyken), "Onnen unelma" (1940) ja "Olet kaikkeni" (1942).


title: W. S. Van Dyke

text: Yli 25 vuotta kestäneen elokuvaohjaajanuransa aikana Van Dyke ohjasi melkein 90 elokuvaa, minkä lisäksi hän käsikirjoitti, tuotti ja näytteli. Van Dyke sairastui vakavasti loppuvuosinaan ja kuoli vuonna 1943.


title: W. S. Van Dyke

text: Woodbridge Strong Van Dyke II syntyi 21. maaliskuuta vuonna 1889 San Diegossa, Kaliforniassa. Hänen lakimies- ja tuomari-isänsä Woodbridge Strong Van Dyke, Sr. kuoli yhdeksän päivää ennen poikansa syntymää (joidenkin lähteiden mukaan syntymän jälkeisenä päivänä 22. maaliskuuta). Woodbridge lähti näyttelijä-äitinsä Laura Winstonin (1863–1951) matkaan lavoille ja aloitti näyttelijänuransa jo 3-vuotiaana vuonna 1892 esiintymään lavoilla vaudeville-näytöksissä. Hän teki debyyttinsä näytelmässä "Damon and Pythias" (1892). 14-vuotias W. S. muutti isoäitinsä luokse Seattleen, Washingtoniin vuonna 1903. Teini-ikäisenä Van Dyke kouluaikana työskenteli tarjoilijana, myyntimiehenä, talonmiehenä ja rautatietyöläisenä ja varhaisaikuisuudessa Van Dyke hyppi urasta uraan; hän työskenteli muun muassa kaivosmiehenä, merimiehenä ja sähköasentajana Meksikossa, kullankaivajana Alaskassa ja metsurina Washingtonin osavaltiossa, missä hän tapasi ensimmäisen vaimonsa. Vuonna 1907 W. S. liittyi äitinsä omaan teatteriyhtiöön Laura Winston Players.


title: W. S. Van Dyke

text: Van Dyke saapui Los Angelesin Hollywoodiin vuonna 1915 Zina-vaimonsa kanssa. Samana vuonna Van Dyke sai työn Charles Brabinin apulaisohjaajana tämän elokuvassaan "Korppi" (1915). Tämän jälkeen hän laati muutamia käsikirjoituksia ohjaaja Lawrence Windomille ja ohjaaja Arthur Bertheletille. Vuonna 1916 Van Dyke oli D. W. Griffithin apulaisohjaajana ja näyttelijänä tämän draamaelokuvassaan "Suvaitsemattomuus" (1916). Tämän jälkeen hän palveli merijalkaväessä. Van Dyke ylennettiin myöhemmin majuriksi ennen toista maailmansotaa.


title: W. S. Van Dyke

text: Vuonna 1917 Van Dyke ryhtyi itsenäiseksi ohjaajaksi kun hänen uransa nousi nopeasti. Hänen ensimmäinen ohjaustyönsä oli mykkädraama "The Land of Long Shadows". Tähän aikaan hän ohjasi monia western-elokuvia, mutta mukaan mahtui myös draamaa, komediaa ja seikkailua. Hän ohjasi muun muassa rikoselokuvan "Naamioidun miehen salaisuus" (1919) ja toiminnan "Huimapää Jack" (1920), jossa Van Dyke ohjasi raskaansarjan nyrkkeilijä Jack Dempsey'tä.


title: W. S. Van Dyke

text: Vuonna 1926 Van Dyke allekirjoitti sopimuksen Metro-Goldwyn-Mayerin kanssa ja liittyi MGM:n ohjaajiin. Hän alkoi ohjata suurbudjettisia elokuvia A-luokan tähtien kanssa. Van Dyken alkuaikoina MGM:llä hän ohjasi 1920-luvun lopulla elokuvia "Erämaan valloittajat" (1927), jossa näyttelee naispääosaa Joan Crawford, "Boksarikapina" (1927), "Valkoisia varjoja Etelämerellä" (1928), joka voitti Oscar-palkinnon parhaasta kuvauksesta ja "Etelämeren laulu" (1929), jossa pääosaa esittää Ramon Novarro.


title: W. S. Van Dyke

text: 1930-luvulle mentäessä Van Dyke alkoi ohjata melkein jokaista MGM:n suurinta tähteä. 30-luvun alussa Van Dyke ohjasi Harry Careyn esittämän romanttisen seikkailun "Valkoinen jumalatar" (1931), joka sai parhaan elokuvan Oscar-ehdokkuuden, Leslie Howardin esittämän draaman "Etelämeren lumousvoima" (1931), musikaalin "Kuuban lemmenlaulu" (1931), seikkailun "Tarzan – viidakon valtias" (1932), Walter Huston, Anita Page ja Lewis Stone esittämän rikostrillerin "Syyttömästi tuomittu" (1932), Warner Baxterin ja Myrna Loy'n esittämän mysteeririkoksen "Salaperäinen laukaus" (1933) ja Oscar-voittajan "Eskimo" (1933).


title: W. S. Van Dyke

text: Vuosi 1934 oli Van Dykelle menestykäs. Hän ohjasi William Powellia ja Myrna Loyta kahdessa menestyselokuvassa: "Kuolemaantuomittu" ja "Pettävä varjo". "Pettävä varjo" oli yksi vuoden 1934 menestyneimmistä kassamagneeteista ja sai vuonna 1935 neljä Oscar-ehdokkuutta: parhaan ohjauksen (Van Dyke), parhaan miespääosan (Powell), parhaan elokuvan (MGM) ja parhaan käsikirjoituksen (Goodrich ja Hackett) ehdokkuuden. "Kuolemaantuomitussa" näytteli "Hollywoodin kuninkaana" tunnettu Clark Gable, jota Van Dyke ohjasi Joan Crawfordin kanssa myöhemmin elokuvassa "Ihana seikkailu" (1934).


title: W. S. Van Dyke

text: Vuonna 1935 Van Dyke ohjasi kolme elokuvaa. Roy Del Ruthin kanssa Van Dyke ohjasi musikaalin "Rakkauden sävel", jonka pääosissa ovat Jack Benny, Eleanor Powell ja Robert Taylor. Elokuva sai kolme Oscar-ehdokkuutta, joista se voitti yhden. Joan Crawfordia Van Dyke ohjasi draamakomediassa "Se alkoi suudelmasta" ja Jeanette MacDonaldia ja Nelson Eddyä Van Dyke ohjasi musikaalidraamassa "Tuhma Marietta", joka voitti yhden Oscar-palkinnon musiikista.


title: W. S. Van Dyke

text: Vuonna 1936 Van Dyke palasi yhteistyöhön Jeanette MacDonaldin ja Nelson Eddyn kanssa elokuvaan "Rose Marie". Van Dyken seuraava elokuva "San Franciscon maanjäristys" (1936) sai vuonna 1937 kuusi Oscar-ehdokkuutta, joista musikaalidraama voitti yhden musiikista. Van Dyke sai elokuvasta toisen parhaan ohjauksen Oscar-ehdokkuuden, mutta ei taaskaan voittanut. Elokuvassa pääosia näytteli Clark Gable, Jeanette MacDonald, Spencer Tracy ja Jack Holt. Seuraavan elokuvan W. S. teki Barbara Stanwyckin ja Robert Taylorin kanssa, "Hänen veljensä vaimo" ja loppuvuodesta palasi yhteistyöhön Gablen ja Crawfordin kanssa uudestaan komediaan "Iloisia veijareita" sekä Powellin ja Loyn kanssa komedialliseen rikosmysteeriin ja "Pettävä varjo" -elokuvasarjan toiseen osaan "Pettävän varjon seuraaja".


title: W. S. Van Dyke

text: Vuonna 1937 Van Dyke palasi yhteistyöhön Nelson Eddyn ja Eleanor Powellin kanssa musikaalidraamaan "Rosalie". Van Dyke ohjasi Spencer Tracya, Gladys Georgea ja Franchot Tonea rikosdraamassa "He antoivat hänelle aseen" ja ohjasi Hollywoodin kirkkainta naistähteä Jean Harlow'ia tämän toiseksi viimeisessä elokuvassaan "Nuori lurjus rakastuu". Seuraavana vuonna 1938 Van Dykeltä ilmestyi kaksi menestyselokuvaa: musikaali "Laulavat sydämet" ja elämäkerta -draama "Marie Antoinette". "Laulavat sydämet" sai kolme Oscar-ehdokkuutta ja "Marie Antoinette" neljä. "Laulavat sydämet" -elokuvan pääosissa ovat Jeanette MacDonald ja Nelson Eddy ja "Marie Antoinette" -elokuvan pääosia esittävät muun muassa Norma Shearer, Tyrone Power, John Barrymore ja Gladys George. Vuonna 1939 Van Dyke ohjasi muun muassa Claudette Colbertin ja James Stewartin esittämän "Vannon silmieni kautta" ja "Pettävä varjo" -elokuvasarjan kolmannen osan "Pettävän varjon uudet seikkailut".


title: W. S. Van Dyke

text: 1940-luvulla Van Dyke ehti tehdä kolmessa vuodessa vielä 12 elokuvaa. 1940-luvulla Van Dyke ohjasi MacDonaldia ja Eddyä elokuvissa "Uusikuu" (1940), "Onnen unelma" (1940) ja "Olet kaikkeni" (1942) ja Powellia ja Loyta romanttisessa komediassa "Rakastan sinua taas" (1940) ja neljännessä "Pettävä varjo" -elokuvassa "Pettävä varjo kummittelee" (1941). Van Dyke ohjasi Robert Montgomerya, Ingrid Bergmania ja George Sandersia trilleridraamassa "Taivaan viha" (1941). Van Dyken viimeiseksi ohjaustyöksi jäi sotadraama "Päivä on koittava" (1942). Elokuva teki viisivuotiaasta lapsinäyttelijä Margaret O'Brienista tähden yhdessä yössä.


title: W. S. Van Dyke

text: Uransa aikana "yhden oton" Van Dyke kutsuttiin usein joihinkin keskeneräisiin elokuviin töihin muutamaksi päiväksi, jonka tuotannossa oli vaikeuksia, oli myöhässä tai mennyt yli aikataulusta.


title: W. S. Van Dyke

text: Van Dyke sai 8. helmikuuta vuonna 1960 elokuvaurastaan tähden Hollywood Walk of Famelle Hollywoodiin osoitteeseen 6141 Hollywood Boulevard.


title: W. S. Van Dyke

text: Yksityiselämässään Van Dyke oli naimisissa kaksi kertaa. Hän meni naimisiin näyttelijä Zina Ashfordin kanssa vuonna 1907, mutta he erosivat 13 aviovuoden jälkeen vuonna 1920. Toisen avioliiton Van Dyke solmi Ruth Mannixin kanssa 26. helmikuuta vuonna 1935. He saivat kolme lasta. He olivat naimisissa kahdeksan vuotta Van Dyken kuolemaan saakka. Vapaa-ajallaan Van Dyke oli paljon mukana politiikassa.


title: W. S. Van Dyke

text: Loppuvuosinaan Van Dyke sairasti syöpää ja hän kärsi sydänvaivoista. Hän jaksoi ohjata vielä näihin aikoihin viimeisen elokuvansa "Päivä on koittava". Van Dyke oli harras Kristillisen tieteen kannattaja, joten hän kieltäytyi loppukuukausinaan kaikesta sairaalahoidosta. Saatuaan viimeisen ohjaustyönsä valmiiksi, hän sanoi hyvästit vaimolleen, lapsilleen ja studiopomo Louis B. Mayerille ja teki itsemurhan 53-vuotiaana 5. helmikuuta vuonna 1943 kotonaan Los Angelesin Brentwoodin kaupunginosassa, Kaliforniassa. Van Dyken toiveesta Jeanette MacDonald ja Nelson Eddy lauloivat hänen hautajaisissaan. Van Dyke on haudattu Glendalen Forest Lawn Memorial Parkin hautausmaalle, "Columbarium of the Sanctuaries" -osaan suureen mausoleumiin.


title: Luettelo Suomen jalkapallomaajoukkueen otteluista

text: Tämä on luettelo Suomen jalkapallomaajoukkueen otteluista vuosilta 1911–2018. Mukana ovat kaikki ottelut, jotka Suomen Palloliitto luokittelee virallisiksi A-maaotteluiksi. Mukana ovat myös Olympiajoukkueen pelaamat ottelut vuosina 1979–1988. Lopputuloksissa Suomen maalit on aina mainittu ensin.


title: HMS Haughty

text: HMS Haughty on ollut neljän Britannian Kuninkaallisen laivaston aluksen nimenä.


title: Fernandes (täsmennyssivu)

text: Fernandes voi tarkoittaa seuraavia:


title: Ystävättäreni poikaystävä

text: Ystävättäreni poikaystävä ("L'Ami de mon amie") on Éric Rohmerin ohjaama elokuva vuodelta 1987. Se on viimeinen elokuva Rohmerin kuusiosaisessa sarjassa "Comédies et proverbes".


title: Ystävättäreni poikaystävä

text: Kuten sarjan muutkin elokuvat, tämä on arkea kuvaava keskusteluelokuva. Samanikäiset nuoret aikuiset, kaksi tyttöä ja kaksi poikaa, ajautuvat tilanteeseen, jossa ystävyys on vaakalaudalla, kun ilmassa on parienvaihtoa. Rohmerin tapaan ympäristö kuvastaa henkilöitä. Tapahtumapaikkana on Pariisin nykyaikainen, luonnonläheinen esikaupunki, johon historiaton pienoismaailma asettuu.


title: Ystävättäreni poikaystävä

text: Elokuva oli vuonna 1988 César-ehdokkaana parhaan käsikirjoituksen ja Sophie Renoir lupaavan näyttelijän sarjassa.


title: Ystävättäreni poikaystävä

text: Blanche on vastikään asettunut Pariisin lähelle muodikkaaseen Cergy-Pontoisen esikaupunkiin. Hänellä on uusi asunto, uusi työpaikka, jossa hän työskentelee itsenäisesti. Hän tutustuu uima-altaalla Léaan ja pian myös tämän tuttavaan Alexandreen, jota hän lähestyy kömpelösti. Elokuva seuraa parinvaihtoa kuvaavaa juonta, jossa Blanche ja Léa vaihtavat poikaystäviä.


title: Ampujakalat

text: Ampujakalat (Toxotidae) on ahvenkaloihin kuuluva heimo. Heimon lajeja tavataan indopasifiselta merialueelta ja makeista vesistä Kaakkois-Aasian sekä Australasian alueilta.


title: Ampujakalat

text: Ampujakalojen heimoon kuuluu yksi suku ja kuusi lajia. Lajit ovat "Toxotes blythi", täpläampujakala ("Toxotes chatareus"), ampujakala ("Toxotes jaculatrix"), alkuampujakala ("Toxotes lorenzi"), "Toxotes microlepis" ja kiila-ampujakala ("Toxotes oligolepis"). Ruumiinrakenteeltaan ampujakalat ovat vinoneliönmuotoisia ja kooltaan noin 16–40 cm pitkiä. Suurin laji on täpläampujakala. Ampujakalojen suu ja silmät ovat kookkaat. Selkäeviä on yksi ja se sijaitsee ruumiin takaosassa. Selkäevä on peräevää lyhyempi. Lajit ovat pohjaväriltään tyypillisesti hopeanharmaita ja ruumiissa on mustia laikkuja tai raitoja.


title: Ampujakalat

text: Ampujakalalajien levinneisyys ulottuu Intiasta Australiaan, Polynesiaan ja Filippiineille. Ne elävät murtovesissä ja makeissa vesissä mangrovea kasvavilla alueilla. Makeanvedenlajit ovat yleisiä erityisesti Australiassa. Ne elävät yleensä pieninä ryhminä tyypillisesti matalassa vedessä. Ampujakalojen ravintoa ovat hyönteiset ja muut selkärangattomat eläimet, joita ne pyydystävät ruiskauttamalla suustaan vesisuihkun tarkasti saaliiseensa.


title: Ampujakalat

text: Monet ampujakalalajit ovat suosittuja makean veden akvaarioissa. Ne ovat myös hyviä ruokakaloja.


title: HSA

text: HSA voi tarkoittaa jotain seuraavista:


title: Elokuva jalostavasta rakkaudesta

text: Elokuva jalostavasta rakkaudesta on Mikko Niskasen ohjaama elokuva vuodelta 1967. Se perustuu Edvard Radzinskin näytelmään "Elokuvaa kuvataan", joka puolestaan perustuu tositapahtumiin.


title: Elokuva jalostavasta rakkaudesta

text: Neuvostoliitossa elokuvan tekemistä opiskelleen Niskasen harvoin esitetty televisioelokuva on elokuva elokuvan tekemisestä. Pääosaa, elokuvaa "Vain kaksikymmenvuotias" tekevää ohjaajaa Netsajevia, esittää itse Niskanen. Hän vikittelee nuorta avustajaa, Anjaa (kirjailijana paremmin tunnettu Aulikki Oksanen). Kuvausten aikana Niskasen ja Oksasen välille syntyy todellisuudessakin suhde, joka kesti pitkään. Edvin Laineen valintaa sensoriksi kriitikko pitää "mielenkiintoisena". Niskanen oli ollut 1955 valmistuneessa Laineen ohjaamassa "Tuntemattomassa sotilaassa" avustajana.


title: Elokuva jalostavasta rakkaudesta

text: Alussa viitataan Leninin lausuntoon, jonka mukaan tärkein taiteenlaji on elokuva. Neuvostoliiton aikana sensuuri kohdistui elokuvaan, kuten muuhunkin kulttuuriin, ja vasta Neuvostoliiton hajoamisen jälkeen ovat taiteilijat saaneet tehdä työtään vapaammin.


title: Elokuva jalostavasta rakkaudesta

text: Alkuperäisnäytelmän kirjoittaja on venäläinen bestsellerelämäkertoja kirjoittanut Edvard Radzinski, jonka varhaistuotantoon näytelmä kuuluu. Elokuvaa kuvattiin osin oikeilla tapahtumapaikoilla.


title: Elokuva jalostavasta rakkaudesta

text: Niskanen sai ohjauksesta Jussi-palkinnon, joita tuolloin jaettiin myös televisioelokuville.


title: Fantome-luokka (sluuppi)

text: Fantome-luokka oli Britannian kuninkaallisen laivaston potkurilla varustettu parkkitakiloitu sluuppiluokka, johon kuului kuusi nelitykkistä alusta.


title: Fantome-luokka (sluuppi)

text: Luokan alusten rungot valmistettiin rautarungolle, joka päällystettiin teakilla ja kuparilla. Tämä aiheutti puheet komposiittialuksista


title: Fantome-luokka (sluuppi)

text: Alusten voimanlähteenä oli Humphrys, Tennant and Companyn toimittama kaksi sylinterinen pitkittäin asennettu compound-höyrykone, joka pyöritti 3,4 metriä halkaisijaltaan olevaa potkuria. Koneen tarvitsema höyry valmistettiin kolmella sylinterikattilalla, jotka tuottivat 4,1 barin paineen. Moottorin teho oli 623-754 kilowattia.


title: Fantome-luokka (sluuppi)

text: Luokan alukset varustettiin parkkitakilalla.


title: Fantome-luokka (sluuppi)

text: Aseistuksena oli kaksi seitsemän tuuman ja kaksi 64 naulan MLR -tykkiä.


title: Fantome-luokka (sluuppi)

text: Laivanrakennuksen nopea kehitys 1800-luvun puolivälissä aiheutti alusten vanhenemisen jo ennen palveluksen aloittamista. Alukset kuitenkin soveltuivat brittiläisen imperiumin syrjäisille laivastoasemille. Niiden aseistus oli riittävän vahva, jotta ne kykenivät selviytymään paikallisista kahakoista. Alukset palvelivat lisäksi tutkimustehtävissä, minkä vuoksi luokan viimeinen alus "HMS Egeria" jatkoi palvelustaan aina vuoteen 1911 saakka.


title: Ariel-luokka

text: Ariel-luokka oli Britannian kuninkaallisen laivaston yhdeksän nelitykkisen potkurilla varustetun prikantiinitakiloidun tykkiveneen muodostama alusluokka.


title: Ariel-luokka

text: Luokka oli ensimmäinen komposiittialusluokka eli alusten köli, kaaret ja perän palkit olivat rautaa ja niiden päälle tuli vielä rautakuori, joka oli peitetty puulla. Alukset suunnitteli laivaston pääsuunnittelija Sir Edward Reed. Alukset olivat myös ensimmäisiä, joihin asennettiin kompound-moottori. Koneisto tuotti 60 hevosvoimaa. Kaikki alukset oli varustettu lisäksi prikantiinitakilalla.


title: Ariel-luokka

text: Alusten aseistuksena oli kaksi 64 naulan 56 cwt MLR -tykkiä ja kaksi Armstrongin valmistamaa, 20 naulan takaa ladattavaa tykkiä. Kaikki tykit olivat liikkuvilla laveteilla. Osa aluksista varustettiin 1880-luvulla kahdella viisituumaisella ja kahdella Vavasseurin nelituumaisella takaaladattavalla tykillä.


title: Nigerian vaakuna

text: Nigerian vaakuna on Nigerian tunnus lipun, kansallislaulun ja moton ohella. Se otettiin käyttöön vuonna 1960 maan itsenäistyessä.


title: Nigerian vaakuna

text: Vaakunan kilvessä on mustalla taustalla valkoinen aaltokoroinen Y-kuvio. Kuvio kuvaa kahta Nigeriassa virtaavaa jokea, Nigeriä ja Benuea. Musta väri symboloi alueen hedelmällisyyttä. Kilven yllä on lakipunos, jossa on Nigerian lipun värit. Kypäränkoristeena oleva punainen kotka ja kilvenkannattajina olevat takajaloillaan seisovat hevoset kuvaavat kansallista omanarvontuntoa ja voimaa.


title: Nigerian vaakuna

text: Kilven alla on motto "Unity and Faith, Peace and Progress".


title: Östlund

text: Östlund voi viitata seuraaviin henkilöihin:


title: Pohjolan Design-Talo

text: Pohjolan Design-Talo Oy on vuonna 1989 perustettu muuttovalmiita omakotitaloja suunnitteleva ja valmistava yritys. Vuoden 2011/2012 RTS Oy:n Omakotirakentaja-tutkimuksen mukaan Design-Talo on noussut suurimmaksi pientalovalmistajaksi 13 % osuudella myynnin arvosta Kastellin edelle ja Suomen ostetuimmaksi muuttovalmiskodiksi vuonna 2011. Design-Talo oli määrällisesti laskettuna Suomen kuudenneksi suurin talopakettien toimittaja vuonna 2007. Yritys on Pientaloteollisuus PTT ry:n jäsen ja se on panostanut voimakkaasti mm. muuttovalmiiseen tuotantoon sekä energiatehokkuuteen ja koko mallisto on saatavissa myös passiivitasoisena. Sijoitusyhtiö CapMan tuli vuoden 2011 alussa yhtiön pääomistajaksi.


title: Jalkapallon Suomen Cup 1955

text:
Jalkapallon Suomen Cup 1955 oli cupin ensimmäinen järjestämisvuosi. Sarjojen päätyttyä kesällä 1955 pelattiin cup-kilpailu Antero Nymanin muistopalkinnosta. Kilpailuun oli oikeutettu osallistumaan mestaruus- ja Suomensarjan seurat sekä ne seurat, jotka nousivat Suomensarjaan. Kaikkiaan 31 seuraa 34:stä oli noudattanut kutsua. Ei-osallistuneista VIFK oli Saksan matkalla, Ilves-Kissat oli sopinut jo aiemmin juhlaottelusta ja WP-35 oli päättänyt keskittyä jääpalloon. Cupin ensimmäiset ottelut oli arvottu 18.10. pelattaviksi 22.10. Kilpailun voitti Valkeakosken Haka , joka loppuottelussa Olympiastadionilla voitti Helsingin Palloseuran tuloksella 5-1.
1.kierros


title: Jalkapallon Suomen Cup 1955

text: Suomen Cupin ensimmäinen voittaja Valkeakosken Haka: Olavi Leskinen; Väinö Pajunen - Antti Nieminen; Aimo Pulkkinen - Esko Valkama - Veijo Valtonen; Eero Nieminen - Kalle Kinnunen - Erkki Kinnunen - Veikko Asikainen - Juhani Peltonen.


title: Gandalf (yhtye)

text: Gandalf oli suomalainen melodista death metalia soittava yhtye, jonka musiikissa on piirteitä perinteisestä hard rockista. Yhtyeen perustivat vuonna 1993 rumpali (silloinen kitaristi) Nalle Österman (myöhemmin yhtyeissä Shaman, Korpiklaani ja Lullacry), kitaristi Timo Nyberg ja laulaja Jari Hurskainen. Gandalfiksi yhtye alkoi kutsua itseään vasta myöhemmin. Gandalf julkaisi albuminsa Wicked World Recordsin tytäryhtiön Earache Recordsin kautta.


title: Martti Tenkanen

text: Martti Viktor Tenkanen (5. marraskuuta 1911 Pyhäjärvi Viipurin läänissä – 28. kesäkuuta 1971 Harjavalta) oli suomalainen herätysliikkeen piirisihteeri, toimittaja, yrittäjä ja kirjailija.


title: Martti Tenkanen

text: Tenkanen teki nuoruudessaan maa- ja metsätaloustöitä kotitilallaan ja toimi ajoittain viulistina iltamatansseissa ja hääjuhlissa. Alkoholia nauttineet kutsumattomat häävieraat syyllistyivät 1930-luvun alussa usein miestappoihin ja ammuskeluun seurauksella, että syntynyt kahakka vaaransi eräissä häissä Tenkasen hengen. Hengellisen herätyksen saatuaan Tenkanen ryhtyi evankelisen herätysliikkeen matkapuhujaksi ja piirisihteeriksi Pohjois-Karjalaan, jatkaen tätä työtä, kunnes sotarintamalla 1942 alkanut ja verenmyrkytykseksi kehittynyt sairaus vakavine seurauksineen esti sen.


title: Martti Tenkanen

text: Tenkanen opittiin tuntemaan henkilönä, jolla oli sekä suullinen että kirjallinen sana hallussaan. Hänelle avautui vähitellen vapaa, mutta taloudellisesti vaikea kirjailijan ura. Hänen pääteoksensa, romaani "Karjalasta kajahtaa I-II", kuvaa tosipohjaisesti, iloineen ja murheineen, synnyinseutunsa kulttuuria sellaisena kuin se oli ennen sen menettämistä.


title: Martti Tenkanen

text: Tunnustukseksi hengellisistä kirjoistaan, joista merkittävimmät kuvasivat runonlaulajasukua olevan herätysevankelista Pietari Kurvisen värikästä elämää Afrikassa ja sittemmin kotimaassa, Tenkanen sai 1954 Turun hiippakunnan tuomiokapitulilta saarnaluvan. Vuosina 1957–1963 hän toimitti kotiseutulehteä "Vpl. Pyhäjärvi".


title: Martti Tenkanen

text: Martti Tenkanen ja hänen puolisonsa, kondiittori Elina o.s. Akkanen harjoittivat 1950-ja 1960-luvuilla leipomotoimintaa Harjavallassa.


title: Martti Tenkanen

text: Nimellä "M. V. Tenkanen":


title: Martti Tenkanen

text: Nimellä "Martti Tenkanen":


title: Martti Tenkanen

text: Nimellä "Viktor Marttinen":


title: Ville Vilén

text: Ville Vilén (s. 1963) on toiminut Yleisradion Luovien sisältöjen johtajana vuodesta 2011. Vastuualueeseen kuuluu Ylen suomenkielisten lasten, nuorten, draaman, kulttuurin, viihteen, oppimisen sekä asian sisällöt. Lisäksi vastuuseen kuuluu Radion sinfoniaorkesteri ja Ylen toiminta Musiikkitalossa.


title: Ville Vilén

text: Aiemmin Vilén on toiminut Yle Vision ohjelmistoalueen johtajana (2006-2010) sekä Radio Suomen, YleX:n ja YleQ:n ohjelmajohtajana (vuosina 2003-2006). Lisäksi Vilén on työskennellyt Radiomafian musiikkipäällikkönä ja toimittajana.


title: Ville Vilén

text: Vilén on kotoisin Savonlinnasta ja koulutukseltaan kasvatustieteiden maisteri. Hän on naimisissa ja hänellä on kaksi lasta.


title: Waiting for Sunset

text: Waiting For Sunset on espanjalainen metalcore/post-hardcore-yhtye. Se perustettiin vuonna 2007.


title: Hellin Mustala

text: Anna Hellin Mustala, o.s. "Louhivuori" (20. marraskuuta 1889 Varkaus – 9. heinäkuuta 1972 Helsinki) oli suomalainen opettaja, suomentaja ja kirjailija.


title: Hellin Mustala

text: Mustalan vanhemmat olivat sahanhoitaja Mikael Louhivuori (sukunimi vuoteen 1905 Lohtander) ja Anna Karolina Savolainen. Hän pääsi ylioppilaaksi 1909 Helsingin suomalaisesta tyttökoulusta ja suoritti opettajan tutkinnon 1911 Helsingin suomalaisessa jatko-opistossa.


title: Hellin Mustala

text: Hellin Mustala oli naimisissa vuodesta 1915 sosiaalineuvos, pastori Paavo Mustalan kanssa.


title: Hellin Mustala

text:
Nimellä "Hellin Mustala":
Nimimerkillä "Anna-Kaisa":


title: Mark Katic

text: Mark Katic (s. 9. toukokuuta 1989 Timmins, Ontario, Kanada) on kanadalainen jääkiekkoilija, joka siirtyi kaudeksi 2018–2019 Saksan DEL-liigan Adler Mannheimiin. Hän on voittanut urallaan DEL-liigan mestaruuden Eisbären Berlinissä ja sijoittunut hopealle Ruotsin SHL:ssa Skellefteåssa. Lisäksi hän on pelannut ammattilaisena AHL- ja KHL-liigoissa. NHL:ssä Katicilla on 11 ottelua hänet varanneessa New York Islandersissa.


title: Mark Katic

text: Hän pelasi juniorisarja OHL:ssä kausina 2005–2009. Hänen joukkueensa koko neljän vuoden OHL:ssä olonsa aikana oli Sarnia Sting. Hän pelasi OHL:ssä yhteensä 233 ottelua. Sinä aikana hän sai 28 maalia ja syötti 131. Yhteensä se on 159 pistettä. Pudotuspeleissä hän pelasi 14 ottelua ja niissä tuli pisteitä 2+6=8. Hänet varasi NHL:ään New York Islanders kolmannella kierroksella 62. pelaajana .


title: Mark Katic

text: AHL:n Bridgeport Sound Tigersissa Katic pelasi kauden 2009–2010. Hän pelasi seuraavalla kaudella sekä Islandersissa, NHL:ää että Sound Tigersissa, AHL:ää. Hän teki NHL-debyyttinsä ottelussa Philadelphia Flyersia vastaan kaudella 2010–2011, helmikuussa 2011, kun hänet nostettiin ylös Bridgeport Sound Tigersistä. Hän pelasi sen kauden aikana 11 peliä ja sai yhden syöttöpisteen. Hän ansaitsi 4 jäähyminuuttia. Katic loukkasi olkapäänsä seuraavan kauden alussa ja joutui olemaan sivussa lähes koko kauden. Hän pystyi pelaamaan vain 14 runkosarjaottelua.


title: Mark Katic

text: Katic teki kesällä 2012 sopimuksen Saksan DEL-liigassa pelaavan Eisbären Berlinin kanssa. Katic oli keväällä 2013 voittamassa Eisbärenin kanssa DEL-liigan mestaruutta.


title: Mark Katic

text: 12. kesäkuuta 2013 Katic teki sopimuksen KHL:ään liittyneen kroatialaisen KHL Medveščak Zagrebin kanssa. Katic pelasi zagrebilaisjoukkueessa neljän kauden aikana 185 runkosarjaottelua ja teki niissä 56 pistettä. SHL-joukkue Skellefteå AIK hankki hänet Medveščak Zagrebista kesken kauden 2016–2017. Hän liittyi joukkueeseen helmikuussa 2017.


title: Mark Katic

text: Katic edusti Skellefteåta kahdella kaudella ja pelasi seurassa 55 runkosarjaottelua. Skellefteå eteni keväällä 2018 SHL:n finaaleihin, mutta niissä se hävisi Växjölle. Pian finaalitappion jälkeen Katic teki sopimuksen saksalaisen Adler Mannheimin kanssa.


title: Ling Guang

text: Ling Guang (; s. 1. maaliskuuta 1966 Shanghai) on kiinalainen entinen koripalloilija. Hän pelasi Soulin olympialaisissa 1988, joissa Kiina sijoittui kuudenneksi ja Ling muun muassa voitti seitsemän levypalloa.


title: Päiväntasaajan Guinean vaakuna

text: Päiväntasaajan Guinean vaakuna on Päiväntasaajan Guinean tunnus lipun, kansallislaulun ja moton ohella. Se otettiin käyttöön vuonna 1979. Vaakuna on myös maan lipun keskellä.


title: Päiväntasaajan Guinean vaakuna

text: Kilvessä on mangrovepuu, joka on Päiväntasaajan Guineassa yleinen ja maan entisen pääkaupungin Batan symboli. Kilven yläpuolella olevat kuusi tähteä kuvaavat valtion manneraluetta ja viittä saarta Guineanlahdella


title: Päiväntasaajan Guinean vaakuna

text: Kilven alla on valtion motto "Unidad, Paz, Justicia", suomeksi "yhtenäisyys, rauha, oikeus".


title: Kim Jin-hui

text: Kim Jin-hui (; s. 1. maaliskuuta 1940) on eteläkorealainen entinen lentopalloilija. Hän oli mukana Tokion olympialaisissa 1964, joissa Etelä-Korea oli turnauksen kymmenes eli viimeinen.


title: Rune (nimi)

text: Rune on pohjoismainen miehen etunimi. Nimi johtuu muinaisskandinaavisesta sanasta "rún", joka merkitsee salaista oppia tai tietoa.


title: Rune (nimi)

text: Suomessa Rune-nimi oli annettu vuoden 2015 loppuun menessä 1080 miehelle ja alle viidelle naiselle. Yli puolet Rune-nimisistä on syntynyt 1940- ja 1950-luvuilla. Runen nimipäivä suomenruotsalaisessa kalenterissa on 28. helmikuuta.


title: Bullionismi

text: Bullionismi on 1500-1600-luvuilla vaikuttanut alkeellinen talouspolitiikan muoto. Sen päämääränä on hankkia maalle mahdollisimman paljon kultaa ja hopeaa ja estää niiden vienti pois maasta, jopa kuoleman uhalla. Esimerkki bullionistisesta talouspolitiikasta on Espanjan pyrkimys estää Amerikasta tuodun kullan päätymistä muille.


title: Roberto Tamagnini

text: Roberto Tamagnini (s. 1. maaliskuuta 1942 San Marino) on sanmarinolainen entinen ampuja. Nykyisin hän toimii maansa ammuntaliiton presidenttinä.


title: Roberto Tamagnini

text: Tamagnini osallistui olympialaisiin kolmesti, vuosina 1972–1980. Hän keskeytti 25 metrin olympiapistoolin kilpailussa Münchenin kisoissa 1972 ja oli vuoden 1976 kisoissa lajissa 46. eli kolmanneksi viimeinen. Moskovan olympialaisissa 1980 hän oli 40 kilpailijasta 36. paras.


title: Siebe

text: Siebe on kylä Norjan Koutokeinossa. Se sijaitsee Suomen ja Koutokeinon keskustan välissä.


title: Aittijärvi

text: Aittijärvi () on kylä Norjan Koutokeinossa. Se sijaitsee Suomen ja Koutokeinon keskustan välissä ja se on Suomea lähin kylä Koutokeinossa.


title: Suoppajärvi

text: Suoppajärvi () on kylä Norjan Koutokeinossa.


title: Henri Ribul

text: Henri Ribul (s. 1. maaliskuuta 1941 Toulouse) on ranskalainen entinen jalkapalloilija, pelipaikaltaan maalivahti.


title: Henri Ribul

text: Ribul aloitti uransa Rodez AF:ssä, jossa hän pelasi kaksi vuotta ennen kuin lähti FC Girondins de Bordeaux'n kakkosjoukkueeseen. Hän pelasi valtaosan seuraurastaan Castres FC:ssä, jota hän edusti vuosina 1964–1970. Ribul oli maajoukkueen mukana Méxicon olympialaisissa 1968, joissa Ranska pääsi puolivälieriin asti ja Ribul pelasi kolme ottelua.


title: Pistesiipi

text: Pistesiipi ("Pelosia muscerda") on hoikka, siilikkäisiin kuuluva perhoslaji.


title: Pistesiipi

text: Kapeasiipinen, harmaa perhoslaji. Etusiivet ovat lähes tasaisen vaaleanharmaat, etureunasta usein hieman vaaleammat, pituuteensa nähden kapeat ja kärjestään lähes suorat. Siiven keskivaiheilla on kolmesta neljään mustan pisteen muodostama rivi siiven etureunasta kohti siiven takareunan kärkeä. Lisäksi lähempänä siiven tyveä ja takareunaa on vinottain kaksi mustaa pistettä. Takasiivet ovat harmaanvalkoiset, etureunastaan vähän tummemmat. Lepäävä perhonen pitää siipiään vaakatasossa osittain päällekkäin, mikä antaa sille lähes suorakaiteen muodon. Siipiväli on koiraalla 23–27 mm ja naaraalla 24–32 mm.


title: Pistesiipi

text: Lajin levinneisyys ulottuu Pohjois-Espanjasta Keski- ja Pohjois-Euroopan poikki itään aina Japaniin saakka. Suomessa laji on eteläinen tulokas, joka tavattiin ensimmäisen kerran vuonna 1927. Havainnot painottuvat nykyäänkin etelärannikon tuntumaan, mutta hajanaisia löytöjä on suunnilleen Pori–Joensuu-linjalle saakka. Perhoset lentävät yhtenä sukupolvena heinäkuun puolivälistä elokuun puoleenväliin.


title: Pistesiipi

text: Pistesiipi elää kosteissa lehtimetsissä usein lähellä rantaa ja saattaa sopivalla paikalla olla runsaslukuinen. Perhosilla on myös taipumusta vaellella etsien uusia elinpaikkoja. Perhoset aloittavat lentonsa hämärän laskeutuessa ja jatkavat pimeän aikaan. Molemmat sukupuolet tulevat hyvin valolle sekä syömään makealla nesteellä kostutetulle syötille.


title: Pistesiipi

text: Naaras munii munat ryhmiksi puiden jäkäläisille oksille tai rungolle. Munat kuoriutuvat paria viikkoa myöhemmin ja toukat kasvavat hitaasti ennen talvehtimistaan kuorenraoissa. Toukat ovat yöaktiivisia ja viettävät piilottelevaa elämää oleskellen päivät puunkoloissa tai vastaavissa paikoissa. Siksi toukkia tapaa luonnossa harvoin. Ne ovat täysikasvuisia touko-kesäkuun vaihteessa ja koteloituvat toukkakarvoilla suojettuun kotelokoppaan kaarnankoloon tai jäkäläkasvuston alle. Kotelovaihe kestää 3–4 viikkoa.


title: Pistesiipi

text: Toukka syö puiden oksilla kasvavia viherleviä ja jäkäliä. Kasvatuksessa se kelpuuttaa myös kuihtuneet kasvinlehdet, mutta niiden kuulumisesta ruokavalioon luonnossa ei ole tietoa.


title: Ðuro Savinović

text: Ðuro Savinović (; s. 1. maaliskuuta 1950 Dubrovnik) on Jugoslaviaa edustanut entinen vesipalloilija. Savinović oli voittamassa pronssia Wienin EM-kisoista 1974 ja pelasi myös Montréalin olympialaisissa 1976, joissa Jugoslavia sijoittui viidenneksi.


title: Saara Lehtonen

text: Saara Margareta Lehtonen (25. maaliskuuta 1901 Tampere – 16. kesäkuuta 1972 Tampere) oli suomalainen kirjailija.


title: Aviation Traders ATL-98 Carvair

text: Aviation Traders ATL-98 Carvair on nelimoottorinen alatasomallin kuljetuslentokone, joka on kehitelty Douglas DC-4:n pohjalta. ATL-98 Carvair suunniteltiin kuljettamaan raskasta kuormaa, kuten esimerkiksi viisi henkilöautoa eli yhteensä 25 matkustajaa. Koneesta on tehty rahtiversion lisäksi eräänlainen matkustajaversio, johon mahtuu 85 matkustajaa.


title: Aviation Traders ATL-98 Carvair

text: Carvairia valmistettiin vuosien 1961 ja 1969 välillä.


title: Aviation Traders ATL-98 Carvair

text: ATL-98 Carvair on samanlainen kuin DC-4 siivistä taaksepäin ottamatta huomioon Carvairin pidennettyä sivuperäsintä. Siivistä eteenpäin on tehty enemmän muutoksia, nimittäin ohjaamoa siirrettiin ylemmäksi rahtitilan yläpuolella sijaitsevaan "kyttyrään", sekä keulaan tehtiin hydrauliikalla toimiva rahtiluukku mahdollistamaan autojen lastauksen lentokoneeseen.


title: Edvard Radzinski

text: Edvard Stanislavovitš Radzinski () (s. 1937 Moskova, Neuvostoliitto) on venäläinen, Moskovan Historiallisessa arkistoinstituutissa opintonsa suorittanut historioitsija. Hän on ollut Neuvostoliitossa ja Venäjällä paremmin tunnettu näytelmäkirjailijana, prosaistina, televisioesiintyjänä ja elokuvien käsikirjoittajana. Hän on kirjoittanut myös historiasta useita kirjoja, joita toimittajat ja historioitsijat ovat luonnehtineet ”kansanhistoriaksi” (venäläinen termi, jolla tarkoitetaan näennäishistoriaa).


title: Edvard Radzinski

text: Radzinskin vanhemmat olivat näytelmäkirjailija Stanislav Radzinski ja tämän puoliso Sofia. Radzinski opiskeli Moskovan arkistoinstituutissa ja on historioitsija. Hän avioitui 1955 näyttelijä Alla Geraskinan kanssa, joka on suositun neuvostoliittolaisen kirjailijan Lia Geraskinan tytär. Heidän poikansa Oleg on syntynyt 1958. KGB pidätti Olegin 1982, ja hänet tuomittiin kuudeksi vuodeksi vankilaan neuvostovastaisesta propagandasta. Hän vapautui 1987 ja muutti ulkomaille.


title: Edvard Radzinski

text: Radzinski ja Geraskina erosivat 1964, ja Radzinski avioitui myöhemmin Tatjana Doroninan kanssa, joka oli 1960–1970-luvulla johtavia neuvostoliittolaisia näyttelijöitä. He erosivat sittemmin, ja nykyisin hän on naimisissa näyttelijä Elena Denisovan kanssa.


title: Edvard Radzinski

text: Radzinski on kirjoittanut 1990-luvulta alkaen teoksia sarjaan "Historian salaisuuksia". Hän on kirjoittanut kirjan "Stalin", jossa kuvataan Neuvostoliiton alkuaikojen valtataisteluja Kremlissä Leninin kuoleman jälkeen. Hän esimerkiksi olettaa, että olisi ollut olemassa laajempi Leninin testamentti, josta on viitteitä erään emigrantin postuumisti New Yorkissa julkaistuissa muistelmissa. Haastattelujen perustella, joita hän oli tehnyt Stalinin entisten henkivartijoiden ja muiden todistajien kanssa, hän kertoo kuinka Lavrenti Berijan toverit yrittivät myrkyttää Stalinin. Hän myös nostaa valoon asiakirjat, jotka tukevat Viktor Suvorovin hypoteesia, että Stalin aikoi hyödyntää natsi-Saksaa välikätenä (”jäänmurtajana”), länttä vastaan ja ”vapauttaa” sitten Euroopan natsien miehityksestä.


title: Edvard Radzinski

text: Historioitsija David Brandenberger suhtautuu hyvin kriittisesti Radzinskiin. Hän sanoo, että tämän kirja Stalinista ”"on kokoelma maailmaa jo vuosikymmeniä kiertäneitä faktoja, mielipiteitä ja juoruja"”, ja esittää vaihtoehdoksi O. V. Hlevnjukin, Lars Lihin, Stephen Kotkinin ja Robert W. Thurstonin teoksia.


title: Edvard Radzinski

text: Radzinski kiinnostui jo varhaisessa vaiheessa Romanovien kohtalosta. Hänellä oli mahdollisuus päästä Romanoveja koskeviin salaisiin tietoihin arkistoissa työskennelleiden opiskeluaikaisten ystäviensä ansiosta. Radzinski tuli tutkimuksissaan siihen tulokseen, että mahdollisesti kaksi lapsista selviytyi teloituksesta hengissä. Tämän hän esittää kirjassaan "Viimeinen tsaari - Nikolai II:n elämä ja kuolema".


title: Edvard Radzinski

text: Radzinski on kirjoittanut suomalaisesta kommunistipoliitikosta O. W. Kuusisesta näytelmän "Toveri K". Näytelmä kertoo Kuusisen neuvostoajasta Stalinin lähipiirissä, ja sitä esitettiin vuonna 2014 Helsingin Kaupunginteatterin suurella näyttämöllä.


title: Avro 536

text: Avro 536 on kaksitasoinen lyhyiden matkojen matkustajalentokone, johon mahtuu lentäjän lisäksi neljä matkustajaa. Se on kehitetty Avro 504 -sotilaskoneen pohjalta.


title: Erik Ekelund

text: Erik Runar Selim Ekelund (24. tammikuuta 1897 Loviisa – 21. toukokuuta 1976 Tammisaari) oli suomalainen virkamies, kirjallisuudentutkija ja ruotsin kielellä kirjoittanut kirjailija.


title: Erik Ekelund

text: Erik Ekelundin vanhemmat olivat kaupunginlääkäri Herman Ernfrid Ekelund ja Elin Fleege ja puoliso vuodesta 1923 Elma Estrid Mårtenson. Ekelund tuli ylioppilaaksi 1916, valmistui filosofian kandidaatiksi 1920 ja väitteli filosofian tohtoriksi 1930. Hän toimi Tilastollisen päätoimiston ylimääräisenä vanhempana aktuaarina 1924–1929, aktuaarina 1929–1934 ja yliaktuaarina 1934–1947. Helsingin yliopiston dosentti Ekelund oli 1945–1948, Åbo Akademin kirjallisuuden historian vt. professori 1946–1947 ja professori vuodesta 1947.


title: Epätavallista elämää

text: Epätavallista elämää (A Life Less Ordinary) on vuonna 1997 valmistunut romanttinen draamakomedia. Pääosissa nähdään muun muassa Ewan McGregor, Cameron Diaz, Holly Hunter ja Delroy Lindo.


title: Epätavallista elämää

text: Robert Lewis (Ewan McGregor) on tavanomainen nuori luuseri, joka työskentee talonmiessiivoojana suuryrityksessä. Hän haaveilee epätavallisista asioista ja kirjoittaa suurin odotuksin roskaromaania. Sitten hänen elämänsä muuttuu. Hän saa potkut, menettää naisensa aerobic-ohjaajalle sekä menettää autonsa ja talonsa.


title: Epätavallista elämää

text: Tästä suivaantuneena Robert menee purkamaan vihaansa entisen työpaikkansa johtajan Navillen (Ian Holm) työhuoneeseen, jossa hän samalla kohtaa johtajan tyttären Celinen (Cameron Diaz). Robertin yritykset saada työpaikkansa takaisin eivät onnistu, joten hän kidnappaa Celinen.


title: Epätavallista elämää

text: Ikävä kyllä Robert ei kuitenkaan ole mikään rikollinen lahjakkuus, vaan keskiverto torvi, jota Celine alkaa itse auttamaan kidnappaustouhuissa yksityiskohtia myöten. Celinen tarkoitus on nyhtää ahneelta isäpapaltaan muutama miljoona, mutta Celinen isukki on kuitenkin tyly kaveri joka haluaa hoitaa hommat omalla tavallaan, joten tämä nuori pari joutuu keksimään tapoja pitää tämä jännittävä leikki käynnissä.


title: Epätavallista elämää

text: Samaan aikaan on taivaan arkkienkeli Gabriel (Dan Hadaya) saanut ”esimieheltään” vakavia nuhteita siitä, että mies ja nainen-jutut eivät tuolla alhaalla ota oikein toimiakseen. Niinpä Gabriel antaa toheloille enkelikytille O'Reilylle (Holly Hunter) ja Jacksonille (Delroy Lindo) kovan tehtävän saada Robert ja Celine rakastumaan toisiinsa. Ja enkelikyttien on onnistuttava tehtävässään tai muuten on seurauksena porttikielto taivaaseen.


title: Startpage

text: Startpage on anonyymi hakukone. Sen alkuperäinen nimi on Ixquick. Nimi muutettiin, koska nimi Ixquick oli liian vaikea muistaa. Nykyään hakukone toimii sekä osoitteessa startpage.com että osoitteessa ixquick.com.


title: Startpage

text: Hakukone ei tallenna käyttäjästä mitään tietoja, ei edes IP-osoitetta. Hakukoneelle on myönnetty ensimmäinen European Privacy Seal -merkki, joka takaa palvelun korkean yksityisyyden tason. Hakukoneen tietosuojakäytännön on sertifioinut Certified Secure. Etusivullaan Startpage ilmoittaa olevansa "hakukone, jossa on maailman paras tietosuoja".


title: Westwood Village Memorial Park

text: Westwood Village Memorial Park () on hautausmaa Westwoodin kaupunginosassa, Los Angelesissa, Kaliforniassa. Sen osoite on 1218 Glendon Avenue, Westwood, Los Angeles, CA 90024.


title: Westwood Village Memorial Park

text: Westwood Village Memorial Park on pienehkö yleinen hautausmaa. Siellä on monen viihdemaailman suuren tähden viimeinen leposija, mutta sinne on haudattu paljon tavallisiakin ihmisiä. Vaikka hautausmaa on yli sata vuotta vanha, sinne oli haudattu vain tavallisia ihmisiä aina vuoteen 1962 saakka. Marilyn Monroe kuoli vuonna 1962 ja hän oli ensimmäinen suuren luokan tähti, joka haudattiin Westwoodiin. Monroen entinen aviomies Joe DiMaggio vastasi Monroen hautajaisjärjestelyistä; hän valitsi hautausmaan, koska Monroen äidin ystävä Grace Goddard (o.s. McKee, 1895–1953) ja Goddardin täti Ana Lower (1880–1948) oli haudattu sinne. Molemmat naiset olivat olleet Marilynin huoltajia tämän ollessa lapsi. Sittemmin hautausmaalle on haudattu myös useita muita suuria tähtiä, kuten Natalie Wood, Dorothy Stratten, Jack Lemmon,Louis Jourdan, Walter Matthau, Billy Wilder, Carroll O'Connor, Don Knotts, Armand Hammer, Burt Lancaster, Dean Martin, Carl Wilson, Peggy Lee, James Coburn, Sammy Cahn ja Buddy Rich. Roy Orbison ja Frank Zappa on myös haudattu sinne, mutta heidän hautojaan ei ole merkitty. Myös Playboy-lehden perustaja Hugh Hefner haudataan sinne.


title: Westwood Village Memorial Park

text: Westwood Village Memorial Park on valittu "Los Angeles Historic-Cultural Monument" -listalle vuonna 2003.


title: Trespassing

text: Trespassing on Adam Lambertin toinen studioalbumi. Levyltä on jo julkaistu single nimeltä "Better Than I Know Myself". Toinen sigle "Never Close Our Eyes" julkaistiin 17. huhtikuuta. Lambert on ollut itsekin mukana sanoituksissa, ja hän on kertonut hänen ex-kumppaninsa, Sauli Koskisen olleen hänen inspiraationsa lähde, joka näkyy myös kappaleiden sanoituksissa. Albumi piti julkaista 20. maaliskuuta 2012, mutta julkaisupäivä siirrettiin toukokuun 15. päivään.


title: Trespassing

text: Albumi debytoi Suomen virallisen listan sijalla 2, ja se pysytteli listalla yhteensä 23 viikkoa.


title: Josif Pančić

text: Josif Pančić (, 17. huhtikuuta 1814 Ugrinassa, silloinen Itävalta-Unkari, nykyinen Kroatia -25. helmikuuta 1888 Belgrad) oli serbialainen kasvitieteilijä, joka löysi serbiankuusen vuonna 1875. Häntä pidetään Serbian kasvitieteen isänä.


title: Josif Pančić

text: Pančić opiskeli ensin Zagrebissa ja jatkoi lääketieteen opintoja Unkarin Pestissä, missä hän väitteli tohtoriksi vuonna 1842. Hän työskenteli ensin lääkärinä ja sitten opettajana Baanaatin alueella, keräsi kasveja ja tutustui alueen kasvillisuuteen. Hän teki lääkärin töitä monilla eri paikkakunnilla, ja tutustui näin maan eri osien kasvistoihin.


title: Ron Waterman

text: Ron Waterman (s. 23. marraskuuta 1965) on yhdysvaltalainen entinen vapaaottelija ja showpainija. Hän voitti vapaaottelussa World Extreme Cagefightingin superraskaansarjan mestaruuden voitettuaan titteliottelussa James Nevarezin.


title: Lihatukki

text:
Lihatukki on lihan käsittelyä varten valmistettu, usein erillinen työskentelytaso. Myös kevyempään käyttöön tarkoitettuja, lähinnä paksuja leikkuulautoja muistuttavia lihatukkeja on olemassa.
Ravintolakäytössä on nykyisin myös muovisia lihatukkeja.


title: Kaarina Suonperä

text: Hilkka Kaarina Suonperä (o.s. "Maaranen", s. Helsinki) on suomalainen tapakouluttaja, tiedottaja ja toimittaja, joka on esiintynyt tiedotusvälineissä arvioimassa julkisuuden henkilöiden pukeutumista ja tyyliä ja antamassa neuvoja myös tavallisille ihmisille. Hän vierailee kouluissa kertomassa hyvästä käytöksestä ja ruokailutavoista. Toukokuussa 2015 tasavallan presidentti myönsi Suonperälle kamarineuvoksen arvonimen.


title: Kaarina Suonperä

text: Suonperä oli Vantaan kokoomuslainen kaupunginvaltuutettu ja kaupunginhallituksen jäsen, mutta ei tullut valituksi uudelleen vuoden 2012 kunnallisvaaleissa. Koulutukseltaan hän on mainoshoitaja.


title: Kaarina Suonperä

text: Kaarina Suonperä esiintyi jo 1960-luvulla televisiossa muun muassa Niilo Tarvajärven kanssa, Mainos-TV:n kuuluttajana ja useiden tietokilpailujen juontajana. Radiossa Suonperä juonsi pitkään puhelintoivekonsertteja Raimo Lintuniemen kanssa.


title: Kaarina Suonperä

text: 1970–80-luvuilla Suonperä toimi Saab-autojen tiedotus- ja suhdetoimintatehtävissä. Nykyisin hän hoitaa lehdistösuhteita muun muassa Savonlinnan oopperajuhlilla ja Pori Jazzissa.


title: Kaarina Suonperä

text: Kaarina Suonperä oli vuodesta 1970 naimisissa eversti Teppo J. Suonperän kanssa tämän väkivaltaiseen kuolemaan 1973 saakka. Hänen nykyinen puolisonsa on liikuntaneuvos Pentti Katainen.


title: Kaarina Suonperä

text: Kaarina Suonperä tunnetaan myös mieltymyksestään siniseen väriin ja teitittelyyn.


Ampumahiihdon maailmanmestaruuskilpailut 2012 järjestettiin 1.–11. maaliskuuta Ruhpoldingissa, Saksassa. Kilpailuissa oli 11 eri kilpailukategoriaa. Kaikki nämä vaikuttivat maailmancupin kauden 2011–2012 tilastoihin. Kilpailujen suojelijana toimi
Saksan liittokansleri Angela Merkel.


title: Ampumahiihdon maailmanmestaruuskilpailut 2012

text: Kilpailujen järjestäjä valittiin Kansainvälisen ampumahiihtoliiton vuoden 2008 kongressissa Prahassa. Äänestyksessä Ruhpolding voitti Kontiolahden 92% äänisaaliilla. Myös Nové Město na Moravě haki MM-kilpailuja, mutta he vetäytyivät viime hetkillä uskoen Ruhpoldingin olevan liian kova vastustaja. Sen sijaan he saivat seuraavan vuoden MM-kilpailut. Urheilijoista mm. Ricco Groß ja Magdalena Neuner kannattivat Ruhpoldingia kisaisännäksi.


text: Isäntämaa


title: Rotterdam Centraal

text: Rotterdam Centraal on päärautatieasema Rotterdamin kaupungissa Alankomaissa.


title: Rotterdam Centraal

text: Asemalla on 13 raidetta, jotka palvelevat Amsterdam–Rotterdam-, Breda–Rotterdam-, Utrecht–Rotterdam- ja HSL-Zuid-linjoja. Lisäksi asemalta on vaihtoyhteydet Rotterdamin metron D- ja E-linjoille sekä kaupungin raitiotieverkostoon.


title: Rotterdam Centraal

text: Asema avattiin 3. kesäkuuta 1847 Rotterdam Delftsche Poort nimellä. Asemarakennus, jonka suunnitteli Sybold van Ravesteyn, avattiin 1957 ja purettiin 2. syyskuuta 2007. Asemarakennus oli jäänyt auttamattomasti pieneksi kasvavien matkustajavirtojen myötä, jonka vuoksi oli tarpeellista rakentaa uusi asema vanhan tilalle. Uusi asema on tarkoitus valmistua vuonna 2013.


title: Rotterdam Centraal

text: Yhtenä Alankomaiden neljästä suurimmasta rautatieasemasta asemalta on hyvät yhteydet eripuolille maata. Pääasialliset määränpäät ovat: Amsterdam Centraal, Amersfoort, Apeldoorn, Breda, Capelle aan den IJssel, Deventer, Dordrecht, Delft, Den Haag HS, Den Haag Centraal, Eindhoven, Enschede, Gouda, Groningen, Haarlem, Hengelo, Hoek van Holland (lauttayhteys Harwichiin), Leeuwarden, Leiden, Maassluis, Middelburg, Utrecht Centraal, Venlo, Vlaardingen, Vlissingen, Zaandam, Zwolle.


title: Rotterdam Centraal

text: Lisäksi asemalta on kansainväliset junayhteydet Antwerpeniin, Brysseliin tunneittain sekä Pariisiin viisi kertaa päivässä.


title: Talking Heads: 77

text: Talking Heads: 77 on yhdysvaltalaisen vaihtoehtorock-bändin Talking Heads esikoisalbumi. Se julkaistiin vuonna 1977 ja se oli korkeimmillaan sijalla 97 Billboardin popalbumilistalla. Levyn tunnetuin kappale on Psycho Killer, joka sijoittui singlenä sijalle 92. Vuonna 2003 albumi sijoittui sijalle 290 Rolling Stone -lehden 500 Greatest Albums of All Time -listalla.


title: Nadzeja Skardzina

text: Nadzeja Skardzina (, , s. 27. maaliskuuta 1985) on valkovenäläinen uransa lopettanut ampumahiihtäjä. Hän on viestin olympiavoittaja sekä normaalimatkan olympiamitalisti ja maailmancupin voittaja.


title: Nadzeja Skardzina

text: Skardzina saavutti pronssia normaalimatkalla Sotšin olympialaisissa 2014. Hän osallistui myös Vancouverin talviolympialaisiin 2010. Ampumahiihdon MM-kilpailuissa 2011 Hanty-Mansijskissa hän sai pronssia 4 × 6 kilometrin viestissä ja sijoittui normaalimatkalla (15 km) neljänneksi. Oslon MM-kilpailuissa 2016 hän oli yhteislähdössä kymmenes.


title: Nadzeja Skardzina

text: Skardzina saavutti kultaa Pyeongchangin olympialaisissa 2018 hankalissa tuuliolosuhteissa käydyssä 4 × 6 kilometrin viesissä hiihdettyään avausosuuden Valko-Venäjän joukkueessa. Yhteislähtökilpailussa hän oli seitsemäs, normaalimatkalla kymmenes ja takaa-ajossa neljästoista.


title: Nadzeja Skardzina

text: Maailmancupissa kaudella 2012–2013 Skardzina sijoittui kolmanneksi Pokljukan pikakilpailussa (7,5 km). Kaudella 2013–2014 hän sijoittui Anterselvan takaa-ajossa toiseksi ja Pokljukan pikakilpailussa kolmanneksi. Kaudella 2014–2015 hän oli kolmas Pokljukan yhteislähtökilpailussa. Ensimmäisen voittonsa hän saavutti Östersundin normaalimatkalla kaudella 2017–2018.


title: Nadzeja Skardzina

text: Skardzina voitti normaalimatkan maailmancupin kokonaiskilpailun kaudella 2017–2018. Lisäksi hän on sijoittunut nornmaalimatkan kokonaispisteissä neljänneksi kaudella 2013–2014 ja viidenneksi 2014–2015.


title: Nadzeja Skardzina

text: Skardzina voitti Euroopan-mestaruuden viestissä Banskossa 2007 ja takaa-ajossa Tjumenissa 2016. Rulla-ampumahiihdon MM-kilpailuissa hän sai nuorten sarjassa 2005 kultaa yhteislähdössä sekä hopeaa pikakilpailussa ja takaa-ajossa. Aikuisten sekaviestissä hän sai pronssia 2006.


title: Nadzeja Skardzina

text: Skardzina lopetti uransa ampumahiihtäjänä kesäkuussa 2018.


title: Neopseustidae

text: Neopseustidae on pieni, alkeellisten perhosten heimo ja Neopseustina-osalahkon ainoa heimo.


title: Neopseustidae

text: Heimoon kuuluvat perhoslajit lukeutuvat elintavoiltaan kaikkein huonoimmin tunnettuihin perhosiin. Heimoon kuuluu neljässä suvussa yhteensä 13 perhoslajia. Lajien levinneisyys kattaa alueen itäisestä Intiasta Sichuaniin ja Taiwaniin. Lisäksi muutamaa lajia tavataan Etelä-Amerikan eteläosissa. Ne ovat pieniä hämärän aikana tai yöllä lentäviä perhosia.


title: Neopseustidae

text: Siivet ovat verraten leveät ja harvakseltaan suomupeitteiset, minkä vuoksi perhoset muistuttavat jonkin verran verkkosiipisiä. Suuosien ja tuntosarvien rakenne on heimolle tunnusomainen. Perhosen pää on pituuttaan leveämpi ja verkkosilmät ovat huomattavan suuret. Myös chaetosemat ovat hyvin kehittyneet.


title: Neopseustidae

text: Perhosnaaraat laskevat munat ilmeisesti ravintokasvin kasvinosien sisään ja toukkien otaksutaan kovertavan käytäviä kasvien versoihin tai hedelmiin.


title: Neopseustidae

text: Heimon lajien levinneisyys on samankaltainen kuin akebiakasvien heimon levinneisyys, mutta yhteyttä näiden välillä ei ole pystytty osoittamaan.


title: Jääpallon Suomensarja 1956

text: Jääpallon Suomensarja kaudella 1955-1956 pelattiin nelilohkoisena. Suomen Palloliitto ja Työväen Urheiluliitto yhdistivät jääpallosarjansa, jolloin osallistuvia joukkueita oli 28. Lohkovoittajat selviytyivät mestaruussarjan karsintoihin karsimaan kahdesta paikasta kauden 1956-1957 jääpallon mestaruussarjaan.


title: Jääpallon Suomensarja 1956

text: LrPT ja VPS nousivat mestaruussarjaan, josta putosivat JMP, OTP ja Akilles.


title: Augustine Jibrin

text: Augustine Jibrin (s. 7. lokakuuta 1988) on nigerialainen jalkapalloilija, joka pelaa Suomessa viidettä kautta Oulun Palloseurassa ja on pelannut kauden Veikkausliigaa Vaasan Palloseurassa. Kaudella 2014 hän siirtyi El Salvadoriin ja edelleen Ruotsiin.


title: Augustine Jibrin

text: Augustine Jibrin aloitti urassa kotimaassaan NAF Rockets FC-seurassa, josta hän siirtyi keväällä 2008 Suomen oululaiseen FC OPAan, joka pelasi Kakkosta. Seuraavalla kaudella Jibrin siirtyi Oulun Ykköseen nouseeseen OPS-jp:hen, jossa hän pelasikin seuraavat kolme kautta aina syksyyn 2011 asti.


title: Augustine Jibrin

text: Jibrin oli hakenut pelipaikkaa Suomessa myös Veikkausliigaseuroista. Kauden 2012 alusta hän pääsikin vaasalaiseen VPS:ään. Loukkaantuminen häritsi kuitenkin läpilyöntiä Veikkausliigaan, ja niinpä VPS ei jatkanut sopimusta.


title: Augustine Jibrin

text: Kaudella 2013 Jibrin palasi Ouluun tuttuun Ykkösessä pelanneen OPS:ään sen puolustuslinjaan. Seuraavaksi kaudeksi hän siirtyi El Salvadoriin. Kahden Salvador- ja Panama-kauden jälkeen hän palasi loppukesällä 2015 Ruotsiin Superettan Etelälohkossa pelaavan Kristianstads FF:n riveihin. Kaudella 2016 Jibrin palasi jälleen Kakkosessa pelanneen OPS:n riveihin.


title: Muhammed Lawal

text: Muhammed Lawal (s. 11. tammikuuta 1981 Murfreesboro, Tennessee, Yhdysvallat) on yhdysvaltalainen vapaaottelija, showpainija ja entinen painija. Hän on Strikeforcen alemman raskaansarjan mestari voitettuaan 2010 titteliottelussa Gegard Mousasin. Lawal on voittanut myös Bellatorin alemman raskaansarjan turnauksen 2013. Hän voitti myös ennen vapaaottelu-uraa Pan American vapaapainissa kultaa vuonna 2007.


title: Muhammed Lawal

text: Lawal aloitti painimisen high schoolissa, jossa hän saavutti aluksi Teksasin osavaltion mestaruuskisoissa hopeaa vuosina 1997 ja 1998, kunnes lopulta voitti mestaruuden vuonna 1999. Lawal siirtyi myöhemmin 2000-luvun alussa yliopiston NCAA kilpailuihin, jossa hän jatkoi menestystään. Aluksi Lawal voitti NCAA 2-divisioonan All-American mestaruuden vuosina 2001 ja 2002, sekä NCAA:n Collegiate kansallisen mestaruuden vuonna 2002.


title: Muhammed Lawal

text: Yliopiston jälkeen Lawal osallistui FILAn ja USA Wrestlingin järjestämiin turnauksiin. Ensimmäisen mitalin hän saavutti Sunkist Kidsin kansainvälisessä aikuisten avoimessa vapaapainissa. Tuloksena oli pronssimitali.


title: Muhammed Lawal

text: Menestyksekkään painiuran jälkeen Lawal siirtyi ottelemaan vapaaottelua ja osallistui ensimmäisen kerran tapahtumaan syyskuussa 2008. Hän sai vastaansa muun muassa UFC:ssä ja Pridessa otelleen Travis Wiuffin. Lawal voitti ottelun ensimmäisessä erässä teknisellä tyrmäyksellä. Lawal jatkoi Japanissa ottelemista vuoden 2009 kevääseen saakka, kunnes siirtyi M-1 Global Presents Breakthrough tapahtuman kautta ottelemaan Yhdysvaltoihin. Hän voitti kyseisessä tapahtumassa entisen UFC:n raskaansarjan mestarin Mark Kerrin tyrmäyksellä.


title: Muhammed Lawal

text: Lawal siirtyi ottelemaan Bellator MMA promotioon 10. toukokuuta 2012. Hän osallistui alemman raskaansarjan turnaukseen ja otteli ensimmäisen kamppailunsa tammikuussa 2013 Przemyslaw Mysiala vastaan. Lawal voitti kamppailun tyrmäyksellä ensimmäisessä erässä. Hänen turnaus päättyi toiseen kamppailuun hävittyään Emanuel Newtonille tyrmäyksellä ensimmäisessä erässä.


title: Muhammed Lawal

text: Lawalin vanhemmat ovat kotoisin Nigeriasta, josta he muuttivat Yhdysvaltoihin. Lawal syntyi Tennesseen osavaltiossa, mutta kasvoi Richmondissa, Kentuckyn osavaltiossa. Hän asui aluksi asuntovaunussa yhdessä äitinsä, sekä nuoremman veljensä Abdullahin ja nuoremman sisaren Aminatin kanssa. Lawal muutti myöhemmin Texasiin opiskelemaan, jossa hän ryhtyi myös harrastamaan painia.


title: Lamminjärvensuo

text: Lamminjärvensuo on suo, joka sijaitsee Hämeenlinnassa Lammilla noin kaksi kilometriä Lammin taajaman itäpuolella.


title: Lamminjärvensuo

text: Lamminjärvensuo on laajuudeltaan noin 50 hehtaaria. Se on keskiosastaan avosuota, keskellä suota sijaitsee umpeenkasvava Lamminjärvi. Suotyypiltään alue on enimmäkseen vaihettumis- ja rantasuota sekä vetistä nevaa, pieneltä osin myös lettoa. Lamminjärvensuolla tavataan monia vaateliaita suokasveja, kuten punakämmekkää, sääskenvalkkua, suovalkkua, hoikkavillaa ja sykeröpiippoa. Suo on suojeltu Suomen soidensuojeluohjelman alueena ja se on kokonaan luonnonsuojelualuetta.


title: Lamminjärvensuo

text: Lamminjärvensuon pohjoisreunalla sijaitsee Halilan kallio- ja lehtoalue. Pystysuorana etelään suon suuntaan viettävän kallion laella esiintyy ketoja. Sen huomionarvoisia kasvilajeja ovat muun muassa ketonoidanlukko, ahonoidanlukko, liuskaraunioinen, hiirenhäntä, kesämaksaruoho, mäkiminttu, tummatulikukka ja keltasauramo. Halilan kallion alla ja itäpuolella kasvaa rehevää, lehtipuuvaltaista lehtoa, josta osa on koivikkohakaa, osa haapavaltaista. Lehdossa tavattavia vaateliaita kasveja ovat esimerkiksi nurmilaukka, humala, kullero, keltavuokko ja ojakurjenpolvi. Lehto on suojeltu Suomen lehtojensuojeluohjelman alueena.


title: Lehtoarho

text: Lehtoarho ("Moehringia trinervia") on lähinnä Euroopassa tavattava, valkokukkainen varjoisten metsien kohokkikasvi.


title: Lehtoarho

text: Lehtoarho kasvaa 10–20 cm pitkäksi. Sen varret ovat rentoja tai kohenevia ja karvaisia. Lehdet ovat 1–3 cm pitkiä, puikeita, suippoja, ripsilaitaisia ja selvästi kolmesuonisia. Alemmat lehdet ovat selvästi ruodillisia, ylemmät lähes ruodittomia. Kukat ovat yksittäin haarojen päissä. Kukassa on viisi terä- ja verholehteä. Terälehdet ovat kynnettömiä, ehyitä ja väriltään valkoisia. Suipot, 1–3-suoniset verholehdet ovat 4–5 mm pitkiä, eli teriötä ja kotaa pitempiä. Emiö on kolmelehtinen, heteitä on 8–10 kappaletta. Lehtoarho kukkii Suomessa kesä-heinäkuussa. Hedelmä on kuusiliuskaisesti aukeava kota. Siemenet ovat sileitä, mustia ja niissä on pieni valkoinen rasvalisäke. Lehtoarho on tavallisesti yksivuotinen tai ylitalvinen. Toisinaan esiintyy myös kaksivuotisia tai lyhytikäisiä monivuotisia yksilöitä.


title: Lehtoarho

text: Lehtoarho muistuttaa aika paljon toista kohokkikasvia, pihatähtimöä ("Stellaria media").


title: Lehtoarho

text: Lehtoarhon päälevinneisyysalue on Eurooppa, jossa sitä kasvaa koko mantereella Venäjän kaakkois- ja pohjoisosia sekä Fennoskandian pohjoisosia lukuun ottamatta. Lisäksi lajia tavataan muutamin paikoin Pohjois-Afrikassa, Turkissa ja Iranissa, Kaukasuksella, Keski-Siperiassa sekä kaukana muusta levinneisyysalueesta Japanissa. Suomessa lehtoarho on yleinen laji Etelä- ja Itä-Suomessa sekä Pohjanlahden rannikolla Raahen korkeudelle saakka. Keski-Suomessa ja Kainuussa laji on harvinaisempi. Lajin pohjoisimmat havainnot ovat Oulun korkeudelta. Laji kuuluu Suomen alkuperäiseen lajistoon.


title: Lehtoarho

text: Lehtoarho on tyypillinen varjoisten tuoreiden metsien kasvi. Sitä tavataan etenkin rehevillä kivikkorinteillä, lehtokallioilla, sammaleisilla kivillä ja puronvarsilla. Lisäksi lajia kasvaa erilaisilla avoimilla paikoilla kuten hakkuuaukeilla, tienvarsilla ja joutomailla.